pli: Kasmāhaṁ oparajjaṁ na pattheyyan’ti.


nikaya: an

layer: root

title_pli: Aṅguttara Nikāya 5.136 14. Rājavagga

pli: Imehi kho, bhikkhave, pañcahi aṅgehi samannāgato rañño khattiyassa muddhāvasittassa jeṭṭho putto oparajjaṁ pattheti.


pli: Evamevaṁ kho, bhikkhave, pañcahi dhammehi samannāgato bhikkhu āsavānaṁ khayaṁ pattheti.


pli: Katamehi pañcahi?


pli: Idha, bhikkhave, bhikkhu sīlavā hoti …pe… samādāya sikkhati sikkhāpadesu;


pli: bahussuto hoti …pe… diṭṭhiyā suppaṭividdhā;


pli: catūsu satipaṭṭhānesu suppatiṭṭhitacitto hoti;


pli: āraddhavīriyo viharati akusalānaṁ dhammānaṁ pahānāya, kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu;


pli: paññavā hoti, udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: Tassa evaṁ hoti:


pli: ‘ahaṁ khomhi sīlavā, pātimokkhasaṁvarasaṁvuto viharāmi ācāragocarasampanno aṇumattesu vajjesu bhayadassāvī, samādāya sikkhāmi sikkhāpadesu.


pli: Kasmāhaṁ āsavānaṁ khayaṁ na pattheyyaṁ.


pli: Ahaṁ khomhi bahussuto sutadharo sutasannicayo, ye te dhammā ādikalyāṇā majjhekalyāṇā pariyosānakalyāṇā sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ abhivadanti, tathārūpā me dhammā bahussutā honti dhātā vacasā paricitā manasānupekkhitā diṭṭhiyā suppaṭividdhā.


pli: Ahaṁ khomhi catūsu satipaṭṭhānesu suppatiṭṭhitacitto.


pli: Ahaṁ khomhi āraddhavīriyo viharāmi akusalānaṁ dhammānaṁ pahānāya, kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu.


pli: Ahaṁ khomhi paññavā udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: Kasmāhaṁ āsavānaṁ khayaṁ na pattheyyan’ti.


pli: Imehi kho, bhikkhave, pañcahi dhammehi samannāgato bhikkhu āsavānaṁ khayaṁ patthetī”ti.


pli: Chaṭṭhaṁ.


title_pli: Aṅguttara Nikāya 5.137 14. Rājavagga

pli: Aṅguttara Nikāya 5.137


pli: 14. Rājavagga


pli: Appaṁsupatisutta


pli: “Pañcime, bhikkhave, appaṁ rattiyā supanti, bahuṁ jagganti.


pli: Katame pañca?


pli: Itthī, bhikkhave, purisādhippāyā appaṁ rattiyā supati, bahuṁ jaggati.


pli: Puriso, bhikkhave, itthādhippāyo appaṁ rattiyā supati, bahuṁ jaggati.


pli: Coro, bhikkhave, ādānādhippāyo appaṁ rattiyā supati, bahuṁ jaggati.


pli: Rājā, bhikkhave, rājakaraṇīyesu yutto appaṁ rattiyā supati, bahuṁ jaggati.


pli: Bhikkhu, bhikkhave, visaṁyogādhippāyo appaṁ rattiyā supati, bahuṁ jaggati.


pli: Ime kho, bhikkhave, pañca appaṁ rattiyā supanti, bahuṁ jaggantī”ti.


pli: Sattamaṁ.


title_pli: Aṅguttara Nikāya 5.138 14. Rājavagga

pli: Aṅguttara Nikāya 5.138


pli: Bhattādakasutta


pli: “Pañcahi, bhikkhave, aṅgehi samannāgato rañño nāgo bhattādako ca hoti okāsapharaṇo ca laṇḍasāraṇo ca salākaggāhī ca rañño nāgotveva saṅkhaṁ gacchati.


pli: Katamehi pañcahi?


pli: Idha, bhikkhave, rañño nāgo akkhamo hoti rūpānaṁ, akkhamo saddānaṁ, akkhamo gandhānaṁ, akkhamo rasānaṁ, akkhamo phoṭṭhabbānaṁ.


pli: Imehi kho, bhikkhave, pañcahi aṅgehi samannāgato rañño nāgo bhattādako ca okāsapharaṇo ca laṇḍasāraṇo ca salākaggāhī ca, rañño nāgotveva saṅkhaṁ gacchati.


pli: Evamevaṁ kho, bhikkhave, pañcahi dhammehi samannāgato bhikkhu bhattādako ca hoti, okāsapharaṇo ca mañcapīṭhamaddano ca salākaggāhī ca, bhikkhutveva saṅkhaṁ gacchati.


pli: Idha, bhikkhave, bhikkhu akkhamo hoti rūpānaṁ, akkhamo saddānaṁ, akkhamo gandhānaṁ, akkhamo rasānaṁ, akkhamo phoṭṭhabbānaṁ.


pli: Imehi kho, bhikkhave, pañcahi dhammehi samannāgato bhikkhu bhattādako ca hoti okāsapharaṇo ca mañcapīṭhamaddano ca salākaggāhī ca, bhikkhutveva saṅkhaṁ gacchatī”ti.


pli: Aṭṭhamaṁ.


title_pli: Aṅguttara Nikāya 5.139 14. Rājavagga

pli: Aṅguttara Nikāya 5.139


pli: 14. Rājavagga


pli: Akkhamasutta


pli: “Pañcahi, bhikkhave, aṅgehi samannāgato rañño nāgo na rājāraho hoti na rājabhoggo, na rañño aṅgaṁtveva saṅkhaṁ gacchati.


pli: Kathañca, bhikkhave, rañño nāgo akkhamo hoti rūpānaṁ?


pli: Idha, bhikkhave, rañño nāgo saṅgāmagato hatthikāyaṁ vā disvā assakāyaṁ vā disvā rathakāyaṁ vā disvā pattikāyaṁ vā disvā saṁsīdati visīdati, na santhambhati na sakkoti saṅgāmaṁ otarituṁ.


pli: Evaṁ kho, bhikkhave, rañño nāgo akkhamo hoti rūpānaṁ.


pli: Kathañca, bhikkhave, rañño nāgo akkhamo hoti saddānaṁ?


pli: Idha, bhikkhave, rañño nāgo saṅgāmagato hatthisaddaṁ vā sutvā assasaddaṁ vā sutvā rathasaddaṁ vā sutvā pattisaddaṁ vā sutvā bheripaṇavasaṅkhatiṇavaninnādasaddaṁ vā sutvā saṁsīdati visīdati, na santhambhati na sakkoti saṅgāmaṁ otarituṁ.


pli: Evaṁ kho, bhikkhave, rañño nāgo akkhamo hoti saddānaṁ.


pli: Kathañca, bhikkhave, rañño nāgo akkhamo hoti gandhānaṁ?


pli: Idha, bhikkhave, rañño nāgo saṅgāmagato ye te rañño nāgā abhijātā saṅgāmāvacarā tesaṁ muttakarīsassa gandhaṁ ghāyitvā saṁsīdati visīdati, na santhambhati na sakkoti saṅgāmaṁ otarituṁ.


pli: Evaṁ kho, bhikkhave, rañño nāgo akkhamo hoti gandhānaṁ.


pli: Kathañca, bhikkhave, rañño nāgo akkhamo hoti rasānaṁ?


pli: Idha, bhikkhave, rañño nāgo saṅgāmagato ekissā vā tiṇodakadattiyā vimānito dvīhi vā tīhi vā catūhi vā pañcahi vā tiṇodakadattīhi vimānito saṁsīdati visīdati, na santhambhati na sakkoti saṅgāmaṁ otarituṁ.


pli: Evaṁ kho, bhikkhave, rañño nāgo akkhamo hoti rasānaṁ.


pli: Kathañca, bhikkhave, rañño nāgo akkhamo hoti phoṭṭhabbānaṁ?


pli: Idha, bhikkhave, rañño nāgo saṅgāmagato ekena vā saravegena viddho, dvīhi vā tīhi vā catūhi vā pañcahi vā saravegehi viddho saṁsīdati visīdati, na santhambhati na sakkoti saṅgāmaṁ otarituṁ.


pli: Evaṁ kho, bhikkhave, rañño nāgo akkhamo hoti phoṭṭhabbānaṁ.


pli: Imehi kho, bhikkhave, pañcahi aṅgehi samannāgato rañño nāgo na rājāraho hoti na rājabhoggo na rañño aṅgaṁtveva saṅkhaṁ gacchati.


pli: Evamevaṁ kho, bhikkhave, pañcahi aṅgehi samannāgato bhikkhu na āhuneyyo hoti na pāhuneyyo na dakkhiṇeyyo na añjalikaraṇīyo na anuttaraṁ puññakkhettaṁ lokassa.


pli: Katamehi pañcahi?


pli: Idha, bhikkhave, bhikkhu akkhamo hoti rūpānaṁ, akkhamo saddānaṁ, akkhamo gandhānaṁ, akkhamo rasānaṁ, akkhamo phoṭṭhabbānaṁ.


pli: Kathañca, bhikkhave, bhikkhu akkhamo hoti rūpānaṁ?


pli: Idha, bhikkhave, bhikkhu cakkhunā rūpaṁ disvā rajanīye rūpe sārajjati, na sakkoti cittaṁ samādahituṁ.


pli: Evaṁ kho, bhikkhave, bhikkhu akkhamo hoti rūpānaṁ.


pli: Kathañca, bhikkhave, bhikkhu akkhamo hoti saddānaṁ?


pli: Idha, bhikkhave, bhikkhu sotena saddaṁ sutvā rajanīye sadde sārajjati, na sakkoti cittaṁ samādahituṁ.


pli: Evaṁ kho, bhikkhave, bhikkhu akkhamo hoti saddānaṁ.


pli: Kathañca, bhikkhave, bhikkhu akkhamo hoti gandhānaṁ?


pli: Idha, bhikkhave, bhikkhu ghānena gandhaṁ ghāyitvā rajanīye gandhe sārajjati, na sakkoti cittaṁ samādahituṁ.


pli: Evaṁ kho, bhikkhave, bhikkhu akkhamo hoti gandhānaṁ.


pli: Kathañca, bhikkhave, bhikkhu akkhamo hoti rasānaṁ?


pli: Idha, bhikkhave, bhikkhu jivhāya rasaṁ sāyitvā rajanīye rase sārajjati, na sakkoti cittaṁ samādahituṁ.


pli: Evaṁ kho, bhikkhave, bhikkhu akkhamo hoti rasānaṁ.


pli: Kathañca, bhikkhave, bhikkhu akkhamo hoti phoṭṭhabbānaṁ?


pli: Idha, bhikkhave, bhikkhu kāyena phoṭṭhabbaṁ phusitvā rajanīye phoṭṭhabbe sārajjati, na sakkoti cittaṁ samādahituṁ.


pli: Evaṁ kho, bhikkhave, bhikkhu akkhamo hoti phoṭṭhabbānaṁ.


pli: Imehi kho, bhikkhave, pañcahi dhammehi samannāgato bhikkhu na āhuneyyo hoti na pāhuneyyo na dakkhiṇeyyo na añjalikaraṇīyo na anuttaraṁ puññakkhettaṁ lokassa.


pli: Pañcahi, bhikkhave, aṅgehi samannāgato rañño nāgo rājāraho hoti rājabhoggo, rañño aṅgaṁtveva saṅkhaṁ gacchati.


pli: Katamehi pañcahi?


pli: Idha, bhikkhave, rañño nāgo khamo hoti rūpānaṁ, khamo saddānaṁ, khamo gandhānaṁ, khamo rasānaṁ, khamo phoṭṭhabbānaṁ.


pli: Kathañca, bhikkhave, rañño nāgo khamo hoti rūpānaṁ?


pli: Idha, bhikkhave, rañño nāgo saṅgāmagato hatthikāyaṁ vā disvā assakāyaṁ vā disvā rathakāyaṁ vā disvā pattikāyaṁ vā disvā na saṁsīdati na visīdati, santhambhati sakkoti saṅgāmaṁ otarituṁ.


pli: Evaṁ kho, bhikkhave, rañño nāgo khamo hoti rūpānaṁ.


pli: Kathañca, bhikkhave, rañño nāgo khamo hoti saddānaṁ?


pli: Idha, bhikkhave, rañño nāgo saṅgāmagato hatthisaddaṁ vā sutvā assasaddaṁ vā sutvā rathasaddaṁ vā sutvā pattisaddaṁ vā sutvā bheripaṇavasaṅkhatiṇavaninnādasaddaṁ vā sutvā na saṁsīdati na visīdati, santhambhati sakkoti saṅgāmaṁ otarituṁ.


pli: Evaṁ kho, bhikkhave, rañño nāgo khamo hoti saddānaṁ.


pli: Kathañca, bhikkhave, rañño nāgo khamo hoti gandhānaṁ?


pli: Idha, bhikkhave, rañño nāgo saṅgāmagato ye te rañño nāgā abhijātā saṅgāmāvacarā tesaṁ muttakarīsassa gandhaṁ ghāyitvā na saṁsīdati na visīdati, santhambhati sakkoti saṅgāmaṁ otarituṁ.


pli: Evaṁ kho, bhikkhave, rañño nāgo khamo hoti gandhānaṁ.


pli: Kathañca, bhikkhave, rañño nāgo khamo hoti rasānaṁ?


pli: Idha, bhikkhave, rañño nāgo saṅgāmagato ekissā vā tiṇodakadattiyā vimānito dvīhi vā tīhi vā catūhi vā pañcahi vā tiṇodakadattīhi vimānito na saṁsīdati na visīdati, santhambhati sakkoti saṅgāmaṁ otarituṁ.


pli: Evaṁ kho, bhikkhave, rañño nāgo khamo hoti rasānaṁ.


pli: Kathañca, bhikkhave, rañño nāgo khamo hoti phoṭṭhabbānaṁ?


pli: Idha, bhikkhave, rañño nāgo saṅgāmagato ekena vā saravegena viddho, dvīhi vā tīhi vā catūhi vā pañcahi vā saravegehi viddho na saṁsīdati na visīdati, santhambhati sakkoti saṅgāmaṁ otarituṁ.


pli: Evaṁ kho, bhikkhave, rañño nāgo khamo hoti phoṭṭhabbānaṁ.


pli: Imehi kho, bhikkhave, pañcahi aṅgehi samannāgato rañño nāgo rājāraho hoti rājabhoggo, rañño aṅgaṁtveva saṅkhaṁ gacchati.


pli: Evamevaṁ kho, bhikkhave, pañcahi dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassa.


pli: Katamehi pañcahi?


pli: Idha, bhikkhave, bhikkhu khamo hoti rūpānaṁ, khamo saddānaṁ, khamo gandhānaṁ, khamo rasānaṁ, khamo phoṭṭhabbānaṁ.


pli: Kathañca, bhikkhave, bhikkhu khamo hoti rūpānaṁ?


pli: Idha, bhikkhave, bhikkhu cakkhunā rūpaṁ disvā rajanīye rūpe na sārajjati, sakkoti cittaṁ samādahituṁ.


pli: Evaṁ kho, bhikkhave, bhikkhu khamo hoti rūpānaṁ.


pli: Kathañca, bhikkhave, bhikkhu khamo hoti saddānaṁ?


pli: Idha, bhikkhave, bhikkhu sotena saddaṁ sutvā rajanīye sadde na sārajjati, sakkoti cittaṁ samādahituṁ.


pli: Evaṁ kho, bhikkhave, bhikkhu khamo hoti saddānaṁ.


pli: Kathañca, bhikkhave, bhikkhu khamo hoti gandhānaṁ.


pli: Idha, bhikkhave, bhikkhu ghānena gandhaṁ ghāyitvā rajanīye gandhe na sārajjati, sakkoti cittaṁ samādahituṁ.


pli: Evaṁ kho, bhikkhave, bhikkhu khamo hoti gandhānaṁ.


pli: Kathañca, bhikkhave, bhikkhu khamo hoti rasānaṁ?


pli: Idha, bhikkhave, bhikkhu jivhāya rasaṁ sāyitvā rajanīye rase na sārajjati, sakkoti cittaṁ samādahituṁ.


pli: Evaṁ kho, bhikkhave, bhikkhu khamo hoti rasānaṁ.


pli: Kathañca, bhikkhave, bhikkhu khamo hoti phoṭṭhabbānaṁ?


pli: Idha, bhikkhave, bhikkhu kāyena phoṭṭhabbaṁ phusitvā rajanīye phoṭṭhabbe na sārajjati, sakkoti cittaṁ samādahituṁ.


pli: Evaṁ kho, bhikkhave, bhikkhu khamo hoti phoṭṭhabbānaṁ.


pli: Imehi kho, bhikkhave, pañcahi dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassā”ti.


pli: Navamaṁ.


title_pli: Aṅguttara Nikāya 5.14 2. Balavagga

pli: Aṅguttara Nikāya 5.14


pli: 2. Balavagga


pli: Vitthatasutta


pli: “Pañcimāni, bhikkhave, balāni.


pli: Katamāni pañca?


pli: Saddhābalaṁ, vīriyabalaṁ, satibalaṁ, samādhibalaṁ, paññābalaṁ.


pli: Katamañca, bhikkhave, saddhābalaṁ?


pli: Idha, bhikkhave, ariyasāvako saddho hoti, saddahati tathāgatassa bodhiṁ:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’ti.


pli: Idaṁ vuccati, bhikkhave, saddhābalaṁ.


pli: Katamañca, bhikkhave, vīriyabalaṁ?


pli: Idha, bhikkhave, ariyasāvako āraddhavīriyo viharati akusalānaṁ dhammānaṁ pahānāya, kusalānaṁ dhammānaṁ upasampadāya thāmavā daḷhaparakkamo anikkhittadhuro kusalesu dhammesu.


pli: Idaṁ vuccati, bhikkhave, vīriyabalaṁ.


pli: Katamañca, bhikkhave, satibalaṁ?


pli: Idha, bhikkhave, ariyasāvako satimā hoti paramena satinepakkena samannāgato, cirakatampi cirabhāsitampi saritā anussaritā.


pli: Idaṁ vuccati, bhikkhave, satibalaṁ.


pli: Katamañca, bhikkhave, samādhibalaṁ?


pli: Idha, bhikkhave, ariyasāvako vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja viharati;


pli: vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja viharati;


pli: pītiyā ca virāgā upekkhako ca viharati sato ca sampajāno sukhañca kāyena paṭisaṁvedeti yaṁ taṁ ariyā ācikkhanti: ‘upekkhako satimā sukhavihārī’ti tatiyaṁ jhānaṁ upasampajja viharati;


pli: sukhassa ca pahānā dukkhassa ca pahānā pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja viharati.


pli: Idaṁ vuccati, bhikkhave, samādhibalaṁ.


pli: Katamañca, bhikkhave, paññābalaṁ?


pli: Idha, bhikkhave, ariyasāvako paññavā hoti udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: Idaṁ vuccati, bhikkhave, paññābalaṁ.


pli: Imāni kho, bhikkhave, pañca balānī”ti.


pli: Catutthaṁ.


title_pli: Aṅguttara Nikāya 5.140 14. Rājavagga

pli: Aṅguttara Nikāya 5.140


pli: 14. Rājavagga


pli: Sotasutta


pli: “Pañcahi, bhikkhave, aṅgehi samannāgato rañño nāgo rājāraho hoti rājabhoggo, rañño aṅgaṁtveva saṅkhaṁ gacchati.


pli: Katamehi pañcahi?


pli: Idha, bhikkhave, rañño nāgo sotā ca hoti, hantā ca, rakkhitā ca, khantā ca, gantā ca.


pli: Kathañca, bhikkhave, rañño nāgo sotā hoti?


pli: Idha, bhikkhave, rañño nāgo yamenaṁ hatthidammasārathi kāraṇaṁ kāreti—


pli: yadi vā katapubbaṁ yadi vā akatapubbaṁ—


pli: taṁ aṭṭhiṁ katvā manasi katvā sabbaṁ cetasā samannāharitvā ohitasoto suṇāti.


pli: Evaṁ kho, bhikkhave, rañño nāgo sotā hoti.


pli: Kathañca, bhikkhave, rañño nāgo hantā hoti?


pli: Idha, bhikkhave, rañño nāgo saṅgāmagato hatthimpi hanati, hatthāruhampi hanati, assampi hanati, assāruhampi hanati, rathampi hanati, rathikampi hanati, pattikampi hanati.


pli: Evaṁ kho, bhikkhave, rañño nāgo hantā hoti.


pli: Kathañca, bhikkhave, rañño nāgo rakkhitā hoti?


pli: Idha, bhikkhave, rañño nāgo saṅgāmagato rakkhati purimaṁ kāyaṁ, rakkhati pacchimaṁ kāyaṁ, rakkhati purime pāde, rakkhati pacchime pāde, rakkhati sīsaṁ, rakkhati kaṇṇe, rakkhati dante, rakkhati soṇḍaṁ, rakkhati vāladhiṁ, rakkhati hatthāruhaṁ.


pli: Evaṁ kho, bhikkhave, rañño nāgo rakkhitā hoti.


pli: Kathañca, bhikkhave, rañño nāgo khantā hoti?


pli: Idha, bhikkhave, rañño nāgo saṅgāmagato khamo hoti sattippahārānaṁ asippahārānaṁ usuppahārānaṁ pharasuppahārānaṁ bheripaṇavasaṅkhatiṇavaninnādasaddānaṁ.


pli: Evaṁ kho, bhikkhave, rañño nāgo khantā hoti.


pli: Kathañca, bhikkhave, rañño nāgo gantā hoti?


pli: Idha, bhikkhave, rañño nāgo yamenaṁ hatthidammasārathi disaṁ peseti—


pli: yadi vā gatapubbaṁ yadi vā agatapubbaṁ—


pli: taṁ khippameva gantā hoti.


pli: Evaṁ kho, bhikkhave, rañño nāgo gantā hoti.


pli: Imehi kho, bhikkhave, pañcahi aṅgehi samannāgato rañño nāgo rājāraho hoti rājabhoggo, rañño aṅgantveva saṅkhaṁ gacchati.


pli: Evamevaṁ kho, bhikkhave, pañcahi dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassa.


pli: Katamehi pañcahi?


pli: Idha, bhikkhave, bhikkhu sotā ca hoti, hantā ca, rakkhitā ca, khantā ca, gantā ca.


pli: Kathañca, bhikkhave, bhikkhu sotā hoti?


pli: Idha, bhikkhave, bhikkhu tathāgatappavedite dhammavinaye desiyamāne aṭṭhiṅkatvā manasi katvā sabbaṁ cetasā samannāharitvā ohitasoto dhammaṁ suṇāti.


pli: Evaṁ kho, bhikkhave, bhikkhu sotā hoti.


pli: Kathañca, bhikkhave, bhikkhu hantā hoti?


pli: Idha, bhikkhave, bhikkhu uppannaṁ kāmavitakkaṁ nādhivāseti, pajahati vinodeti hanati byantīkaroti anabhāvaṁ gameti; uppannaṁ byāpādavitakkaṁ …pe… uppannaṁ vihiṁsāvitakkaṁ …pe… uppannuppanne pāpake akusale dhamme nādhivāseti, pajahati vinodeti hanati byantīkaroti anabhāvaṁ gameti.


pli: Evaṁ kho, bhikkhave, bhikkhu hantā hoti.


pli: Kathañca, bhikkhave, bhikkhu rakkhitā hoti?


pli: Idha, bhikkhave, bhikkhu cakkhunā rūpaṁ disvā na nimittaggāhī hoti nānubyañjanaggāhī.


pli: Yatvādhikaraṇamenaṁ cakkhundriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjati; rakkhati cakkhundriyaṁ; cakkhundriye saṁvaraṁ āpajjati.


pli: Sotena saddaṁ sutvā …


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya na nimittaggāhī hoti nānubyañjanaggāhī.


pli: Yatvādhikaraṇamenaṁ manindriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjati; rakkhati manindriyaṁ; manindriye saṁvaraṁ āpajjati.


pli: Evaṁ kho, bhikkhave, bhikkhu rakkhitā hoti.


pli: Kathañca, bhikkhave, bhikkhu khantā hoti?


pli: Idha, bhikkhave, bhikkhu khamo hoti sītassa uṇhassa jighacchāya pipāsāya ḍaṁsamakasavātātapasarīsapasamphassānaṁ; duruttānaṁ durāgatānaṁ vacanapathānaṁ uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ adhivāsakajātiko hoti.


pli: Evaṁ kho, bhikkhave, bhikkhu khantā hoti.


pli: Kathañca, bhikkhave, bhikkhu gantā hoti?


pli: Idha, bhikkhave, bhikkhu yā sā disā agatapubbā iminā dīghena addhunā, yadidaṁ sabbasaṅkhārasamatho sabbūpadhipaṭinissaggo taṇhākkhayo virāgo nirodho nibbānaṁ, taṁ khippaññeva gantā hoti.


pli: Evaṁ kho, bhikkhave, bhikkhu gantā hoti.


pli: Imehi kho, bhikkhave, pañcahi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassā”ti.


pli: Dasamaṁ.


pli: Rājavaggo catuttho.


pli: Tassuddānaṁ


pli: Cakkānuvattanā rājā,


pli: Yassaṁdisaṁ dve ceva patthanā;


pli: Appaṁsupati bhattādo,


pli: Akkhamo ca sotena cāti.


title_pli: Aṅguttara Nikāya 5.141 15. Tikaṇḍakīvagga

pli: Aṅguttara Nikāya 5.141


pli: 15. Tikaṇḍakīvagga


pli: Avajānātisutta


pli: “Pañcime, bhikkhave, puggalā santo saṁvijjamānā lokasmiṁ.


pli: Katame pañca?


pli: Datvā avajānāti, saṁvāsena avajānāti, ādheyyamukho hoti, lolo hoti, mando momūho hoti.


pli: Kathañca, bhikkhave, puggalo datvā avajānāti?


pli: Idha, bhikkhave, puggalo puggalassa deti cīvarapiṇḍapātasenāsanagilānappaccayabhesajjaparikkhāraṁ.


pli: Tassa evaṁ hoti:


pli: ‘ahaṁ demi;


pli: ayaṁ paṭiggaṇhātī’ti.


pli: Tamenaṁ datvā avajānāti.


pli: Evaṁ kho, bhikkhave, puggalo datvā avajānāti.


pli: Kathañca, bhikkhave, puggalo saṁvāsena avajānāti?


pli: Idha, bhikkhave, puggalo puggalena saddhiṁ saṁvasati dve vā tīṇi vā vassāni.


pli: Tamenaṁ saṁvāsena avajānāti.


pli: Evaṁ kho, bhikkhave, puggalo saṁvāsena avajānāti.


pli: Kathañca, bhikkhave, puggalo ādheyyamukho hoti?


pli: Idha, bhikkhave, ekacco puggalo parassa vaṇṇe vā avaṇṇe vā bhāsiyamāne taṁ khippaññeva adhimuccitā hoti.


pli: Evaṁ kho, bhikkhave, puggalo ādheyyamukho hoti.


pli: Kathañca, bhikkhave, puggalo lolo hoti?


pli: Idha, bhikkhave, ekacco puggalo ittarasaddho hoti ittarabhattī ittarapemo ittarappasādo.


pli: Evaṁ kho, bhikkhave, puggalo lolo hoti.


pli: Kathañca, bhikkhave, puggalo mando momūho hoti?


pli: Idha, bhikkhave, ekacco puggalo kusalākusale dhamme na jānāti, sāvajjānavajje dhamme na jānāti, hīnappaṇīte dhamme na jānāti, kaṇhasukkasappaṭibhāge dhamme na jānāti.


pli: Evaṁ kho, bhikkhave, puggalo mando momūho hoti.


pli: Ime kho, bhikkhave, pañca puggalā santo saṁvijjamānā lokasmin”ti.


pli: Paṭhamaṁ.


title_pli: Aṅguttara Nikāya 5.142 15. Tikaṇḍakīvagga

pli: Aṅguttara Nikāya 5.142


pli: 15. Tikaṇḍakīvagga


pli: Ārabhatisutta


pli: “Pañcime, bhikkhave, puggalā santo saṁvijjamānā lokasmiṁ.


pli: Katame pañca?


pli: Idha, bhikkhave, ekacco puggalo ārabhati ca vippaṭisārī ca hoti;


pli: tañca cetovimuttiṁ paññāvimuttiṁ yathābhūtaṁ nappajānāti yatthassa te uppannā pāpakā akusalā dhammā aparisesā nirujjhanti.


pli: Idha pana, bhikkhave, ekacco puggalo ārabhati, na vippaṭisārī hoti;


pli: Idha pana, bhikkhave, ekacco puggalo na ārabhati, vippaṭisārī hoti;


pli: Idha pana, bhikkhave, ekacco puggalo na ārabhati na vippaṭisārī hoti;


pli: tañca cetovimuttiṁ paññāvimuttiṁ yathābhūtaṁ pajānāti yatthassa te uppannā pāpakā akusalā dhammā aparisesā nirujjhanti.


pli: Tatra, bhikkhave, yvāyaṁ puggalo ārabhati ca vippaṭisārī ca hoti,


pli: tañca cetovimuttiṁ paññāvimuttiṁ yathābhūtaṁ nappajānāti yatthassa te uppannā pāpakā akusalā dhammā aparisesā nirujjhanti,


pli: so evamassa vacanīyo:


pli: ‘āyasmato kho ārambhajā āsavā saṁvijjanti, vippaṭisārajā āsavā pavaḍḍhanti, sādhu vatāyasmā ārambhaje āsave pahāya vippaṭisāraje āsave paṭivinodetvā cittaṁ paññañca bhāvetu;


pli: evamāyasmā amunā pañcamena puggalena samasamo bhavissatī’ti.


pli: Tatra, bhikkhave, yvāyaṁ puggalo ārabhati na vippaṭisārī hoti,


pli: ‘āyasmato kho ārambhajā āsavā saṁvijjanti, vippaṭisārajā āsavā na pavaḍḍhanti, sādhu vatāyasmā ārambhaje āsave pahāya cittaṁ paññañca bhāvetu;


pli: Tatra, bhikkhave, yvāyaṁ puggalo na ārabhati vippaṭisārī hoti,


pli: ‘āyasmato kho ārambhajā āsavā na saṁvijjanti, vippaṭisārajā āsavā pavaḍḍhanti, sādhu vatāyasmā vippaṭisāraje āsave paṭivinodetvā cittaṁ paññañca bhāvetu;


pli: Tatra, bhikkhave, yvāyaṁ puggalo na ārabhati na vippaṭisārī hoti,


pli: ‘āyasmato kho ārambhajā āsavā na saṁvijjanti, vippaṭisārajā āsavā na pavaḍḍhanti, sādhu vatāyasmā cittaṁ paññañca bhāvetu;


pli: Iti kho, bhikkhave, ime cattāro puggalā amunā pañcamena puggalena evaṁ ovadiyamānā evaṁ anusāsiyamānā anupubbena āsavānaṁ khayaṁ pāpuṇantī”ti.


pli: Dutiyaṁ.


title_pli: Aṅguttara Nikāya 5.143 15. Tikaṇḍakīvagga

pli: Aṅguttara Nikāya 5.143


pli: 15. Tikaṇḍakīvagga


pli: Sārandadasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho bhagavā pubbaṇhasamayaṁ nivāsetvā pattacīvaramādāya vesāliṁ piṇḍāya pāvisi.


pli: Tena kho pana samayena pañcamattānaṁ licchavisatānaṁ sārandade cetiye sannisinnānaṁ sannipatitānaṁ ayamantarākathā udapādi:


pli: “pañcannaṁ ratanānaṁ pātubhāvo dullabho lokasmiṁ.


pli: Katamesaṁ pañcannaṁ?


pli: Hatthiratanassa pātubhāvo dullabho lokasmiṁ, assaratanassa pātubhāvo dullabho lokasmiṁ, maṇiratanassa pātubhāvo dullabho lokasmiṁ, itthiratanassa pātubhāvo dullabho lokasmiṁ, gahapatiratanassa pātubhāvo dullabho lokasmiṁ.


pli: Imesaṁ pañcannaṁ ratanānaṁ pātubhāvo dullabho lokasmin”ti.


pli: Atha kho te licchavī magge purisaṁ ṭhapesuṁ:


pli: “yadā tvaṁ, ambho purisa, passeyyāsi bhagavantaṁ, atha amhākaṁ āroceyyāsī”ti.


pli: Addasā kho so puriso bhagavantaṁ dūratova āgacchantaṁ;


pli: disvāna yena te licchavī tenupasaṅkami; upasaṅkamitvā te licchavī etadavoca:


pli: “ayaṁ so, bhante, bhagavā gacchati arahaṁ sammāsambuddho;


pli: yassadāni kālaṁ maññathā”ti.


pli: Atha kho te licchavī yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ aṭṭhaṁsu. Ekamantaṁ ṭhitā kho te licchavī bhagavantaṁ etadavocuṁ:


pli: “Sādhu, bhante, yena sārandadaṁ cetiyaṁ tenupasaṅkamatu anukampaṁ upādāyā”ti.


pli: Adhivāsesi bhagavā tuṇhībhāvena.


pli: Atha kho bhagavā yena sārandadaṁ cetiyaṁ tenupasaṅkami; upasaṅkamitvā paññatte āsane nisīdi. Nisajja kho bhagavā te licchavī etadavoca:


pli: “kāya nuttha, licchavī, etarahi kathāya sannisinnā, kā ca pana vo antarākathā vippakatā”ti?


pli: “Idha, bhante, amhākaṁ sannisinnānaṁ sannipatitānaṁ ayamantarākathā udapādi:


pli: ‘pañcannaṁ ratanānaṁ pātubhāvo dullabho lokasmiṁ.


pli: Imesaṁ pañcannaṁ ratanānaṁ pātubhāvo dullabho lokasmin’”ti.


pli: “Kāmādhimuttānaṁ vata bho licchavīnaṁ kāmaṁyeva ārabbha antarākathā udapādi.


pli: Pañcannaṁ, licchavī, ratanānaṁ pātubhāvo dullabho lokasmiṁ.


pli: Katamesaṁ pañcannaṁ?


pli: Tathāgatassa arahato sammāsambuddhassa pātubhāvo dullabho lokasmiṁ,


pli: tathāgatappaveditassa dhammavinayassa desetā puggalo dullabho lokasmiṁ,


pli: tathāgatappaveditassa dhammavinayassa desitassa viññātā puggalo dullabho lokasmiṁ,


pli: tathāgatappaveditassa dhammavinayassa desitassa viññātā dhammānudhammappaṭipanno puggalo dullabho lokasmiṁ,


pli: kataññū katavedī puggalo dullabho lokasmiṁ.


pli: Imesaṁ kho, licchavī, pañcannaṁ ratanānaṁ pātubhāvo dullabho lokasmin”ti.


pli: Tatiyaṁ.


title_pli: Aṅguttara Nikāya 5.144 15. Tikaṇḍakīvagga

pli: Aṅguttara Nikāya 5.144


pli: 15. Tikaṇḍakīvagga


pli: Tikaṇḍakīsutta


pli: Ekaṁ samayaṁ bhagavā sākete viharati tikaṇḍakīvane.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Sādhu, bhikkhave, bhikkhu kālena kālaṁ appaṭikūle paṭikūlasaññī vihareyya.


pli: Sādhu, bhikkhave, bhikkhu kālena kālaṁ paṭikūle appaṭikūlasaññī vihareyya.


pli: Sādhu, bhikkhave, bhikkhu kālena kālaṁ appaṭikūle ca paṭikūle ca paṭikūlasaññī vihareyya.


pli: Sādhu, bhikkhave, bhikkhu kālena kālaṁ paṭikūle ca appaṭikūle ca appaṭikūlasaññī vihareyya.


pli: Sādhu, bhikkhave, bhikkhu kālena kālaṁ paṭikūlañca appaṭikūlañca tadubhayaṁ abhinivajjetvā upekkhako vihareyya sato sampajāno.


pli: Kiñca, bhikkhave, bhikkhu atthavasaṁ paṭicca appaṭikūle paṭikūlasaññī vihareyya?


pli: ‘Mā me rajanīyesu dhammesu rāgo udapādī’ti—


pli: idaṁ kho, bhikkhave, bhikkhu atthavasaṁ paṭicca appaṭikūle paṭikūlasaññī vihareyya.


pli: Kiñca, bhikkhave, bhikkhu atthavasaṁ paṭicca paṭikūle appaṭikūlasaññī vihareyya?


pli: ‘Mā me dosanīyesu dhammesu doso udapādī’ti—


pli: idaṁ kho, bhikkhave, bhikkhu atthavasaṁ paṭicca paṭikūle appaṭikūlasaññī vihareyya.


pli: Kiñca, bhikkhave, bhikkhu atthavasaṁ paṭicca appaṭikūle ca paṭikūle ca paṭikūlasaññī vihareyya?


pli: ‘Mā me rajanīyesu dhammesu rāgo udapādi, mā me dosanīyesu dhammesu doso udapādī’ti—


pli: idaṁ kho, bhikkhave, bhikkhu atthavasaṁ paṭicca appaṭikūle ca paṭikūle ca paṭikūlasaññī vihareyya.


pli: Kiñca, bhikkhave, bhikkhu atthavasaṁ paṭicca paṭikūle ca appaṭikūle ca appaṭikūlasaññī vihareyya?


pli: ‘Mā me dosanīyesu dhammesu doso udapādi, mā me rajanīyesu dhammesu rāgo udapādī’ti—


pli: idaṁ kho, bhikkhave, bhikkhu atthavasaṁ paṭicca paṭikūle ca appaṭikūle ca appaṭikūlasaññī vihareyya.


pli: Kiñca, bhikkhave, bhikkhu atthavasaṁ paṭicca paṭikūlañca appaṭikūlañca tadubhayaṁ abhinivajjetvā upekkhako vihareyya?


pli: ‘Sato sampajāno mā me kvacani katthaci kiñcanaṁ rajanīyesu dhammesu rāgo udapādi, mā me kvacani katthaci kiñcanaṁ dosanīyesu dhammesu doso udapādi, mā me kvacani katthaci kiñcanaṁ mohanīyesu dhammesu moho udapādī’ti—


pli: idaṁ kho, bhikkhave, bhikkhu atthavasaṁ paṭicca paṭikūlañca appaṭikūlañca tadubhayaṁ abhinivajjetvā upekkhako vihareyya sato sampajāno”ti.


pli: Catutthaṁ.


title_pli: Aṅguttara Nikāya 5.145 15. Tikaṇḍakīvagga

pli: Aṅguttara Nikāya 5.145


pli: 15. Tikaṇḍakīvagga


pli: Nirayasutta


pli: “Pañcahi, bhikkhave, dhammehi samannāgato yathābhataṁ nikkhitto evaṁ niraye.


pli: Katamehi pañcahi?


pli: Pāṇātipātī hoti, adinnādāyī hoti, kāmesumicchācārī hoti, musāvādī hoti, surāmerayamajjapamādaṭṭhāyī hoti.


pli: Imehi kho, bhikkhave, pañcahi dhammehi samannāgato yathābhataṁ nikkhitto evaṁ niraye.


pli: Pañcahi, bhikkhave, dhammehi samannāgato yathābhataṁ nikkhitto evaṁ sagge.


pli: Pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti, surāmerayamajjapamādaṭṭhānā paṭivirato hoti.


pli: Imehi kho, bhikkhave, pañcahi dhammehi samannāgato yathābhataṁ nikkhitto evaṁ sagge”ti.


pli: Pañcamaṁ.


title_pli: Aṅguttara Nikāya 5.146 15. Tikaṇḍakīvagga

pli: Aṅguttara Nikāya 5.146


pli: Mittasutta


pli: “Pañcahi, bhikkhave, dhammehi samannāgato bhikkhu mitto na sevitabbo.


pli: Kammantaṁ kāreti, adhikaraṇaṁ ādiyati, pāmokkhesu bhikkhūsu paṭiviruddho hoti, dīghacārikaṁ anavatthacārikaṁ anuyutto viharati, nappaṭibalo hoti kālena kālaṁ dhammiyā kathāya sandassetuṁ samādapetuṁ samuttejetuṁ sampahaṁsetuṁ.


pli: Imehi kho, bhikkhave, pañcahi dhammehi samannāgato bhikkhu mitto na sevitabbo.


pli: Pañcahi, bhikkhave, dhammehi samannāgato bhikkhu mitto sevitabbo.


pli: Na kammantaṁ kāreti, na adhikaraṇaṁ ādiyati, na pāmokkhesu bhikkhūsu paṭiviruddho hoti, na dīghacārikaṁ anavatthacārikaṁ anuyutto viharati, paṭibalo hoti kālena kālaṁ dhammiyā kathāya sandassetuṁ samādapetuṁ samuttejetuṁ sampahaṁsetuṁ.


pli: Imehi kho, bhikkhave, pañcahi dhammehi samannāgato bhikkhu mitto sevitabbo”ti.


pli: Chaṭṭhaṁ.


title_pli: Aṅguttara Nikāya 5.147 15. Tikaṇḍakīvagga

pli: Aṅguttara Nikāya 5.147


pli: 15. Tikaṇḍakīvagga


pli: Asappurisadānasutta


pli: Katamāni pañca?


pli: Asakkaccaṁ deti, acittīkatvā deti, asahatthā deti, apaviddhaṁ deti, anāgamanadiṭṭhiko deti.


pli: Imāni kho, bhikkhave, pañca asappurisadānāni.


pli: Pañcimāni, bhikkhave, sappurisadānāni.


pli: Sakkaccaṁ deti, cittīkatvā deti, sahatthā deti, anapaviddhaṁ deti, āgamanadiṭṭhiko deti.


pli: Imāni kho, bhikkhave, pañca sappurisadānānī”ti.


pli: Sattamaṁ.


title_pli: Aṅguttara Nikāya 5.148 15. Tikaṇḍakīvagga

pli: Aṅguttara Nikāya 5.148


pli: Sappurisadānasutta


pli: “Pañcimāni, bhikkhave, sappurisadānāni.


pli: Saddhāya dānaṁ deti, sakkaccaṁ dānaṁ deti, kālena dānaṁ deti, anuggahitacitto dānaṁ deti, attānañca parañca anupahacca dānaṁ deti.


pli: Saddhāya kho pana, bhikkhave, dānaṁ datvā yattha yattha tassa dānassa vipāko nibbattati, aḍḍho ca hoti mahaddhano mahābhogo, abhirūpo ca hoti dassanīyo pāsādiko paramāya vaṇṇapokkharatāya samannāgato.


pli: Sakkaccaṁ kho pana, bhikkhave, dānaṁ datvā yattha yattha tassa dānassa vipāko nibbattati, aḍḍho ca hoti mahaddhano mahābhogo.


pli: Yepissa te honti puttāti vā dārāti vā dāsāti vā pessāti vā kammakarāti vā, tepi sussūsanti sotaṁ odahanti aññā cittaṁ upaṭṭhapenti.


pli: Kālena kho pana, bhikkhave, dānaṁ datvā yattha yattha tassa dānassa vipāko nibbattati, aḍḍho ca hoti mahaddhano mahābhogo;


pli: kālāgatā cassa atthā pacurā honti.


pli: Anuggahitacitto kho pana, bhikkhave, dānaṁ datvā yattha yattha tassa dānassa vipāko nibbattati, aḍḍho ca hoti mahaddhano mahābhogo;


pli: uḷāresu ca pañcasu kāmaguṇesu bhogāya cittaṁ namati.


pli: Attānañca parañca anupahacca kho pana, bhikkhave, dānaṁ datvā yattha yattha tassa dānassa vipāko nibbattati, aḍḍho ca hoti mahaddhano mahābhogo;


pli: na cassa kutoci bhogānaṁ upaghāto āgacchati aggito vā udakato vā rājato vā corato vā appiyato vā dāyādato.


pli: Aṭṭhamaṁ.


title_pli: Aṅguttara Nikāya 5.149 15. Tikaṇḍakīvagga

pli: Aṅguttara Nikāya 5.149


pli: 15. Tikaṇḍakīvagga


pli: Paṭhamasamayavimuttasutta


pli: “Pañcime, bhikkhave, dhammā samayavimuttassa bhikkhuno parihānāya saṁvattanti.


pli: Katame pañca?


pli: Kammārāmatā, bhassārāmatā, niddārāmatā, saṅgaṇikārāmatā, yathāvimuttaṁ cittaṁ na paccavekkhati.


pli: Ime kho, bhikkhave, pañca dhammā samayavimuttassa bhikkhuno parihānāya saṁvattanti.


pli: Pañcime, bhikkhave, dhammā samayavimuttassa bhikkhuno aparihānāya saṁvattanti.


pli: Na kammārāmatā, na bhassārāmatā, na niddārāmatā, na saṅgaṇikārāmatā, yathāvimuttaṁ cittaṁ paccavekkhati.


pli: Ime kho, bhikkhave, pañca dhammā samayavimuttassa bhikkhuno aparihānāya saṁvattantī”ti.


pli: Navamaṁ.


title_pli: Aṅguttara Nikāya 5.15 2. Balavagga

pli: Aṅguttara Nikāya 5.15


pli: 2. Balavagga


pli: Daṭṭhabbasutta


pli: “Pañcimāni, bhikkhave, balāni.


pli: Katamāni pañca?


pli: Saddhābalaṁ, vīriyabalaṁ, satibalaṁ, samādhibalaṁ, paññābalaṁ.


pli: Kattha ca, bhikkhave, saddhābalaṁ daṭṭhabbaṁ?


pli: Catūsu sotāpattiyaṅgesu.


pli: Ettha saddhābalaṁ daṭṭhabbaṁ.


pli: Kattha ca, bhikkhave, vīriyabalaṁ daṭṭhabbaṁ?


pli: Catūsu sammappadhānesu.


pli: Ettha vīriyabalaṁ daṭṭhabbaṁ.


pli: Kattha ca, bhikkhave, satibalaṁ daṭṭhabbaṁ?


pli: Catūsu satipaṭṭhānesu.


pli: Ettha satibalaṁ daṭṭhabbaṁ.


pli: Kattha ca, bhikkhave, samādhibalaṁ daṭṭhabbaṁ?


pli: Catūsu jhānesu.


pli: Ettha samādhibalaṁ daṭṭhabbaṁ.


pli: Kattha ca, bhikkhave, paññābalaṁ daṭṭhabbaṁ?


pli: Catūsu ariyasaccesu.


pli: Ettha paññābalaṁ daṭṭhabbaṁ.


pli: Imāni kho, bhikkhave, pañca balānī”ti.


pli: Pañcamaṁ.


title_pli: Aṅguttara Nikāya 5.150 15. Tikaṇḍakīvagga

pli: Aṅguttara Nikāya 5.150


pli: 15. Tikaṇḍakīvagga


pli: Dutiyasamayavimuttasutta


pli: “Pañcime, bhikkhave, dhammā samayavimuttassa bhikkhuno parihānāya saṁvattanti.


pli: Katame pañca?


pli: Kammārāmatā, bhassārāmatā, niddārāmatā, indriyesu aguttadvāratā, bhojane amattaññutā.


pli: Ime kho, bhikkhave, pañca dhammā samayavimuttassa bhikkhuno parihānāya saṁvattanti.


pli: Pañcime, bhikkhave, dhammā samayavimuttassa bhikkhuno aparihānāya saṁvattanti.


pli: Na kammārāmatā, na bhassārāmatā, na niddārāmatā, indriyesu guttadvāratā, bhojane mattaññutā.


pli: Ime kho, bhikkhave, pañca dhammā samayavimuttassa bhikkhuno aparihānāya saṁvattantī”ti.


pli: Dasamaṁ.


pli: Tikaṇḍakīvaggo pañcamo.


pli: Tassuddānaṁ


pli: Datvā avajānāti ārabhati ca,


pli: Sārandada tikaṇḍa nirayena ca;


pli: Mitto asappurisasappurisena,


pli: Samayavimuttaṁ apare dveti.


pli: Tatiyo paṇṇāsako samatto.


title_pli: Aṅguttara Nikāya 5.151 16. Saddhammavagga

pli: Aṅguttara Nikāya 5.151


pli: 16. Saddhammavagga


pli: Paṭhamasammattaniyāmasutta


pli: “Pañcahi, bhikkhave, dhammehi samannāgato suṇantopi saddhammaṁ abhabbo niyāmaṁ okkamituṁ kusalesu dhammesu sammattaṁ.


pli: Katamehi pañcahi?


pli: Kathaṁ paribhoti, kathikaṁ paribhoti, attānaṁ paribhoti, vikkhittacitto dhammaṁ suṇāti, anekaggacitto ayoniso ca manasi karoti.


pli: Imehi kho, bhikkhave, pañcahi dhammehi samannāgato suṇantopi saddhammaṁ abhabbo niyāmaṁ okkamituṁ kusalesu dhammesu sammattaṁ.


pli: Pañcahi, bhikkhave, dhammehi samannāgato suṇanto saddhammaṁ bhabbo niyāmaṁ okkamituṁ kusalesu dhammesu sammattaṁ.


pli: Na kathaṁ paribhoti, na kathikaṁ paribhoti, na attānaṁ paribhoti, avikkhittacitto dhammaṁ suṇāti, ekaggacitto yoniso ca manasi karoti.


pli: Imehi kho, bhikkhave, pañcahi dhammehi samannāgato suṇanto saddhammaṁ bhabbo niyāmaṁ okkamituṁ kusalesu dhammesu sammattan”ti.


pli: Paṭhamaṁ.


title_pli: Aṅguttara Nikāya 5.152 16. Saddhammavagga

pli: Aṅguttara Nikāya 5.152


pli: Dutiyasammattaniyāmasutta


pli: Kathaṁ paribhoti, kathikaṁ paribhoti, attānaṁ paribhoti, duppañño hoti jaḷo eḷamūgo, anaññāte aññātamānī hoti.


pli: Na kathaṁ paribhoti, na kathikaṁ paribhoti, na attānaṁ paribhoti, paññavā hoti ajaḷo aneḷamūgo, na anaññāte aññātamānī hoti.


pli: Dutiyaṁ.


title_pli: Aṅguttara Nikāya 5.153 16. Saddhammavagga

pli: Aṅguttara Nikāya 5.153


pli: Tatiyasammattaniyāmasutta


pli: Makkhī dhammaṁ suṇāti makkhapariyuṭṭhito, upārambhacitto dhammaṁ suṇāti randhagavesī, dhammadesake āhatacitto hoti khīlajāto, duppañño hoti jaḷo eḷamūgo, anaññāte aññātamānī hoti.


pli: Amakkhī dhammaṁ suṇāti na makkhapariyuṭṭhito, anupārambhacitto dhammaṁ suṇāti na randhagavesī, dhammadesake anāhatacitto hoti akhīlajāto, paññavā hoti ajaḷo aneḷamūgo, na anaññāte aññātamānī hoti.


pli: Tatiyaṁ.


title_pli: Aṅguttara Nikāya 5.154 16. Saddhammavagga

pli: Aṅguttara Nikāya 5.154


pli: 16. Saddhammavagga


pli: Paṭhamasaddhammasammosasutta


pli: “Pañcime, bhikkhave, dhammā saddhammassa sammosāya antaradhānāya saṁvattanti.


pli: Katame pañca?


pli: Idha, bhikkhave, bhikkhū na sakkaccaṁ dhammaṁ suṇanti, na sakkaccaṁ dhammaṁ pariyāpuṇanti, na sakkaccaṁ dhammaṁ dhārenti, na sakkaccaṁ dhātānaṁ dhammānaṁ atthaṁ upaparikkhanti, na sakkaccaṁ atthamaññāya dhammamaññāya dhammānudhammaṁ paṭipajjanti.


pli: Ime kho, bhikkhave, pañca dhammā saddhammassa sammosāya antaradhānāya saṁvattanti.


pli: Pañcime, bhikkhave, dhammā saddhammassa ṭhitiyā asammosāya anantaradhānāya saṁvattanti.


pli: Idha, bhikkhave, bhikkhū sakkaccaṁ dhammaṁ suṇanti, sakkaccaṁ dhammaṁ pariyāpuṇanti, sakkaccaṁ dhammaṁ dhārenti, sakkaccaṁ dhātānaṁ dhammānaṁ atthaṁ upaparikkhanti, sakkaccaṁ atthamaññāya dhammamaññāya dhammānudhammaṁ paṭipajjanti.


pli: Ime kho, bhikkhave, pañca dhammā saddhammassa ṭhitiyā asammosāya anantaradhānāya saṁvattantī”ti.


pli: Catutthaṁ.


title_pli: Aṅguttara Nikāya 5.155 16. Saddhammavagga

pli: Aṅguttara Nikāya 5.155


pli: Dutiyasaddhammasammosasutta


pli: Idha, bhikkhave, bhikkhū dhammaṁ na pariyāpuṇanti—


pli: suttaṁ, geyyaṁ, veyyākaraṇaṁ, gāthaṁ, udānaṁ, itivuttakaṁ, jātakaṁ, abbhutadhammaṁ, vedallaṁ.


pli: Ayaṁ, bhikkhave, paṭhamo dhammo saddhammassa sammosāya antaradhānāya saṁvattati.


pli: Puna caparaṁ, bhikkhave, bhikkhū yathāsutaṁ yathāpariyattaṁ dhammaṁ na vitthārena paresaṁ desenti.


pli: Ayaṁ, bhikkhave, dutiyo dhammo saddhammassa sammosāya antaradhānāya saṁvattati.


pli: Puna caparaṁ, bhikkhave, bhikkhū yathāsutaṁ yathāpariyattaṁ dhammaṁ na vitthārena paraṁ vācenti.


pli: Ayaṁ, bhikkhave, tatiyo dhammo saddhammassa sammosāya antaradhānāya saṁvattati.


pli: Puna caparaṁ, bhikkhave, bhikkhū yathāsutaṁ yathāpariyattaṁ dhammaṁ na vitthārena sajjhāyaṁ karonti.


pli: Ayaṁ, bhikkhave, catuttho dhammo saddhammassa sammosāya antaradhānāya saṁvattati.


pli: Puna caparaṁ, bhikkhave, bhikkhū yathāsutaṁ yathāpariyattaṁ dhammaṁ na cetasā anuvitakkenti anuvicārenti manasānupekkhanti.


pli: Ayaṁ, bhikkhave, pañcamo dhammo saddhammassa sammosāya antaradhānāya saṁvattati.


pli: Ime kho, bhikkhave, pañca dhammā saddhammassa sammosāya antaradhānāya saṁvattanti.


pli: Pañcime, bhikkhave, dhammā saddhammassa ṭhitiyā asammosāya anantaradhānāya saṁvattanti.


pli: Katame pañca?


pli: Idha, bhikkhave, bhikkhū dhammaṁ pariyāpuṇanti—


pli: Ayaṁ, bhikkhave, paṭhamo dhammo saddhammassa ṭhitiyā asammosāya anantaradhānāya saṁvattati.


pli: Puna caparaṁ, bhikkhave, bhikkhū yathāsutaṁ yathāpariyattaṁ dhammaṁ vitthārena paresaṁ desenti.


pli: Ayaṁ, bhikkhave, dutiyo dhammo saddhammassa ṭhitiyā asammosāya anantaradhānāya saṁvattati.


pli: Puna caparaṁ, bhikkhave, bhikkhū yathāsutaṁ yathāpariyattaṁ dhammaṁ vitthārena paraṁ vācenti.


pli: Ayaṁ, bhikkhave, tatiyo dhammo saddhammassa ṭhitiyā asammosāya anantaradhānāya saṁvattati.


pli: Puna caparaṁ, bhikkhave, bhikkhū yathāsutaṁ yathāpariyattaṁ dhammaṁ vitthārena sajjhāyaṁ karonti.


pli: Ayaṁ, bhikkhave, catuttho dhammo saddhammassa ṭhitiyā asammosāya anantaradhānāya saṁvattati.


pli: Puna caparaṁ, bhikkhave, bhikkhū yathāsutaṁ yathāpariyattaṁ dhammaṁ cetasā anuvitakkenti anuvicārenti manasānupekkhanti.


pli: Ayaṁ, bhikkhave, pañcamo dhammo saddhammassa ṭhitiyā asammosāya anantaradhānāya saṁvattati.


pli: Ime kho, bhikkhave, pañca dhammā saddhammassa ṭhitiyā asammosāya anantaradhānāya saṁvattantī”ti.


pli: Pañcamaṁ.


title_pli: Aṅguttara Nikāya 5.156 16. Saddhammavagga

pli: Aṅguttara Nikāya 5.156


pli: 16. Saddhammavagga


pli: Tatiyasaddhammasammosasutta


pli: “Pañcime, bhikkhave, dhammā saddhammassa sammosāya antaradhānāya saṁvattanti.


pli: Katame pañca?


pli: Idha, bhikkhave, bhikkhū duggahitaṁ suttantaṁ pariyāpuṇanti dunnikkhittehi padabyañjanehi.


pli: Dunnikkhittassa, bhikkhave, padabyañjanassa atthopi dunnayo hoti.


pli: Ayaṁ, bhikkhave, paṭhamo dhammo saddhammassa sammosāya antaradhānāya saṁvattati.


pli: Puna caparaṁ, bhikkhave, bhikkhū dubbacā honti, dovacassakaraṇehi dhammehi samannāgatā, akkhamā appadakkhiṇaggāhino anusāsaniṁ.


pli: Ayaṁ, bhikkhave, dutiyo dhammo saddhammassa sammosāya antaradhānāya saṁvattati.


pli: Puna caparaṁ, bhikkhave, ye te bhikkhū bahussutā āgatāgamā dhammadharā vinayadharā mātikādharā, te na sakkaccaṁ suttantaṁ paraṁ vācenti;


pli: tesaṁ accayena chinnamūlako suttanto hoti appaṭisaraṇo.


pli: Ayaṁ, bhikkhave, tatiyo dhammo saddhammassa sammosāya antaradhānāya saṁvattati.


pli: Puna caparaṁ, bhikkhave, therā bhikkhū bāhulikā honti sāthalikā okkamane pubbaṅgamā paviveke nikkhittadhurā, na vīriyaṁ ārabhanti appattassa pattiyā anadhigatassa adhigamāya asacchikatassa sacchikiriyāya.


pli: Tesaṁ pacchimā janatā diṭṭhānugatiṁ āpajjati.


pli: Sāpi hoti bāhulikā sāthalikā okkamane pubbaṅgamā paviveke nikkhittadhurā, na vīriyaṁ ārabhati appattassa pattiyā anadhigatassa adhigamāya asacchikatassa sacchikiriyāya.


pli: Ayaṁ, bhikkhave, catuttho dhammo saddhammassa sammosāya antaradhānāya saṁvattati.


pli: Puna caparaṁ, bhikkhave, saṅgho bhinno hoti.


pli: Saṅghe kho pana, bhikkhave, bhinne aññamaññaṁ akkosā ca honti, aññamaññaṁ paribhāsā ca honti, aññamaññaṁ parikkhepā ca honti, aññamaññaṁ pariccajanā ca honti.


pli: Tattha appasannā ceva nappasīdanti, pasannānañca ekaccānaṁ aññathattaṁ hoti.


pli: Ayaṁ, bhikkhave, pañcamo dhammo saddhammassa sammosāya antaradhānāya saṁvattati.


pli: Ime kho, bhikkhave, pañca dhammā saddhammassa sammosāya antaradhānāya saṁvattanti.


pli: Pañcime, bhikkhave, dhammā saddhammassa ṭhitiyā asammosāya anantaradhānāya saṁvattanti.


pli: Katame pañca?


pli: Idha, bhikkhave, bhikkhū suggahitaṁ suttantaṁ pariyāpuṇanti sunikkhittehi padabyañjanehi.


pli: Sunikkhittassa, bhikkhave, padabyañjanassa atthopi sunayo hoti.


pli: Ayaṁ, bhikkhave, paṭhamo dhammo saddhammassa ṭhitiyā asammosāya anantaradhānāya saṁvattati.


pli: Puna caparaṁ, bhikkhave, bhikkhū suvacā honti sovacassakaraṇehi dhammehi samannāgatā, khamā padakkhiṇaggāhino anusāsaniṁ.


pli: Ayaṁ, bhikkhave, dutiyo dhammo saddhammassa ṭhitiyā asammosāya anantaradhānāya saṁvattati.


pli: Puna caparaṁ, bhikkhave, ye te bhikkhū bahussutā āgatāgamā dhammadharā vinayadharā mātikādharā, te sakkaccaṁ suttantaṁ paraṁ vācenti;


pli: tesaṁ accayena na chinnamūlako suttanto hoti sappaṭisaraṇo.


pli: Ayaṁ, bhikkhave, tatiyo dhammo saddhammassa ṭhitiyā asammosāya anantaradhānāya saṁvattati.


pli: Puna caparaṁ, bhikkhave, therā bhikkhū na bāhulikā honti na sāthalikā, okkamane nikkhittadhurā paviveke pubbaṅgamā; vīriyaṁ ārabhanti appattassa pattiyā anadhigatassa adhigamāya asacchikatassa sacchikiriyāya.


pli: Tesaṁ pacchimā janatā diṭṭhānugatiṁ āpajjati.


pli: Sāpi hoti na bāhulikā na sāthalikā, okkamane nikkhittadhurā paviveke pubbaṅgamā, vīriyaṁ ārabhati appattassa pattiyā anadhigatassa adhigamāya asacchikatassa sacchikiriyāya.


pli: Ayaṁ, bhikkhave, catuttho dhammo saddhammassa ṭhitiyā asammosāya anantaradhānāya saṁvattati.


pli: Puna caparaṁ, bhikkhave, saṅgho samaggo sammodamāno avivadamāno ekuddeso phāsuṁ viharati.


pli: Saṅghe kho pana, bhikkhave, samagge na ceva aññamaññaṁ akkosā honti, na ca aññamaññaṁ paribhāsā honti, na ca aññamaññaṁ parikkhepā honti, na ca aññamaññaṁ pariccajanā honti.


pli: Tattha appasannā ceva pasīdanti, pasannānañca bhiyyobhāvo hoti.


pli: Ayaṁ, bhikkhave, pañcamo dhammo saddhammassa ṭhitiyā asammosāya anantaradhānāya saṁvattati.


pli: Ime kho, bhikkhave, pañca dhammā saddhammassa ṭhitiyā asammosāya anantaradhānāya saṁvattantī”ti.


pli: Chaṭṭhaṁ.


title_pli: Aṅguttara Nikāya 5.157 16. Saddhammavagga

pli: Aṅguttara Nikāya 5.157


pli: 16. Saddhammavagga


pli: Dukkathāsutta


pli: “Pañcannaṁ, bhikkhave, puggalānaṁ kathā dukkathā puggale puggalaṁ upanidhāya.


pli: Katamesaṁ pañcannaṁ?


pli: Assaddhassa, bhikkhave, saddhākathā dukkathā;


pli: dussīlassa sīlakathā dukkathā;


pli: appassutassa bāhusaccakathā dukkathā;


pli: maccharissa cāgakathā dukkathā;


pli: duppaññassa paññākathā dukkathā.


pli: Kasmā ca, bhikkhave, assaddhassa saddhākathā dukkathā?


pli: Assaddho, bhikkhave, saddhākathāya kacchamānāya abhisajjati kuppati byāpajjati patitthīyati kopañca dosañca appaccayañca pātukaroti.


pli: Taṁ kissa hetu?


pli: Tañhi so, bhikkhave, saddhāsampadaṁ attani na samanupassati, na ca labhati tatonidānaṁ pītipāmojjaṁ.


pli: Tasmā assaddhassa saddhākathā dukkathā.


pli: Kasmā ca, bhikkhave, dussīlassa sīlakathā dukkathā?


pli: Dussīlo, bhikkhave, sīlakathāya kacchamānāya abhisajjati kuppati byāpajjati patitthīyati kopañca dosañca appaccayañca pātukaroti.


pli: Tañhi so, bhikkhave, sīlasampadaṁ attani na samanupassati na ca labhati tatonidānaṁ pītipāmojjaṁ.


pli: Tasmā dussīlassa sīlakathā dukkathā.


pli: Kasmā ca, bhikkhave, appassutassa bāhusaccakathā dukkathā?


pli: Appassuto, bhikkhave, bāhusaccakathāya kacchamānāya abhisajjati kuppati byāpajjati patitthīyati kopañca dosañca appaccayañca pātukaroti.


pli: Tañhi so, bhikkhave, sutasampadaṁ attani na samanupassati, na ca labhati tatonidānaṁ pītipāmojjaṁ.


pli: Tasmā appassutassa bāhusaccakathā dukkathā.


pli: Kasmā ca, bhikkhave, maccharissa cāgakathā dukkathā?


pli: Maccharī, bhikkhave, cāgakathāya kacchamānāya abhisajjati kuppati byāpajjati patitthīyati kopañca dosañca appaccayañca pātukaroti.


pli: Tañhi so, bhikkhave, cāgasampadaṁ attani na samanupassati na ca labhati tatonidānaṁ pītipāmojjaṁ.


pli: Tasmā maccharissa cāgakathā dukkathā.


pli: Kasmā ca, bhikkhave, duppaññassa paññākathā dukkathā?


pli: Duppañño, bhikkhave, paññākathāya kacchamānāya abhisajjati kuppati byāpajjati patitthīyati kopañca dosañca appaccayañca pātukaroti.


pli: Taṁ kissa hetu?


pli: Tañhi so, bhikkhave, paññāsampadaṁ attani na samanupassati, na ca labhati tatonidānaṁ pītipāmojjaṁ.


pli: Tasmā duppaññassa paññākathā dukkathā.


pli: Imesaṁ kho, bhikkhave, pañcannaṁ puggalānaṁ kathā dukkathā puggale puggalaṁ upanidhāya.


pli: Pañcannaṁ, bhikkhave, puggalānaṁ kathā sukathā puggale puggalaṁ upanidhāya.


pli: Katamesaṁ pañcannaṁ?


pli: Saddhassa, bhikkhave, saddhākathā sukathā;


pli: sīlavato sīlakathā sukathā;


pli: bahussutassa bāhusaccakathā sukathā;


pli: cāgavato cāgakathā sukathā;


pli: paññavato paññākathā sukathā.


pli: Kasmā ca, bhikkhave, saddhassa saddhākathā sukathā?


pli: Saddho, bhikkhave, saddhākathāya kacchamānāya nābhisajjati na kuppati na byāpajjati na patitthīyati na kopañca dosañca appaccayañca pātukaroti.


pli: Tañhi so, bhikkhave, saddhāsampadaṁ attani samanupassati labhati ca tatonidānaṁ pītipāmojjaṁ.


pli: Tasmā saddhassa saddhākathā sukathā.


pli: Kasmā ca, bhikkhave, sīlavato sīlakathā sukathā?


pli: Sīlavā, bhikkhave, sīlakathāya kacchamānāya nābhisajjati na kuppati na byāpajjati na patitthīyati na kopañca dosañca appaccayañca pātukaroti.


pli: Taṁ kissa hetu?


pli: Tañhi so, bhikkhave, sīlasampadaṁ attani samanupassati, labhati ca tatonidānaṁ pītipāmojjaṁ.


pli: Tasmā sīlavato sīlakathā sukathā.


pli: Kasmā ca, bhikkhave, bahussutassa bāhusaccakathā sukathā?


pli: Bahussuto, bhikkhave, bāhusaccakathāya kacchamānāya nābhisajjati na kuppati na byāpajjati na patitthīyati na kopañca dosañca appaccayañca pātukaroti.


pli: Tañhi so, bhikkhave, sutasampadaṁ attani samanupassati, labhati ca tatonidānaṁ pītipāmojjaṁ.


pli: Tasmā bahussutassa bāhusaccakathā sukathā.


pli: Kasmā ca, bhikkhave, cāgavato cāgakathā sukathā?


pli: Cāgavā, bhikkhave, cāgakathāya kacchamānāya nābhisajjati na kuppati na byāpajjati na patitthīyati na kopañca dosañca appaccayañca pātukaroti.


pli: Tañhi so, bhikkhave, cāgasampadaṁ attani samanupassati, labhati ca tatonidānaṁ pītipāmojjaṁ.


pli: Tasmā cāgavato cāgakathā sukathā.


pli: Kasmā ca, bhikkhave, paññavato paññākathā sukathā?


pli: Paññavā, bhikkhave, paññākathāya kacchamānāya nābhisajjati na kuppati na byāpajjati na patitthīyati na kopañca dosañca appaccayañca pātukaroti.


pli: Tañhi so, bhikkhave, paññāsampadaṁ attani samanupassati labhati ca tatonidānaṁ pītipāmojjaṁ.


pli: Tasmā paññavato paññākathā sukathā.


pli: Imesaṁ kho, bhikkhave, pañcannaṁ puggalānaṁ kathā sukathā puggale puggalaṁ upanidhāyā”ti.


pli: Sattamaṁ.


title_pli: Aṅguttara Nikāya 5.158 16. Saddhammavagga

pli: Aṅguttara Nikāya 5.158


pli: 16. Saddhammavagga


pli: Sārajjasutta


pli: “Pañcahi, bhikkhave, dhammehi samannāgato bhikkhu sārajjaṁ okkanto hoti.


pli: Katamehi pañcahi?


pli: Idha, bhikkhave, bhikkhu assaddho hoti, dussīlo hoti, appassuto hoti, kusīto hoti, duppañño hoti.


pli: Imehi kho, bhikkhave, pañcahi, dhammehi samannāgato bhikkhu sārajjaṁ okkanto hoti.


pli: Pañcahi, bhikkhave, dhammehi samannāgato bhikkhu visārado hoti.


pli: Idha, bhikkhave, bhikkhu saddho hoti, sīlavā hoti, bahussuto hoti, āraddhavīriyo hoti, paññavā hoti.


pli: Imehi kho, bhikkhave, pañcahi dhammehi samannāgato bhikkhu visārado hotī”ti.


pli: Aṭṭhamaṁ.


title_pli: Aṅguttara Nikāya 5.159 16. Saddhammavagga

pli: Aṅguttara Nikāya 5.159


pli: Udāyīsutta


pli: Evaṁ me sutaṁ—


pli: ekaṁ samayaṁ bhagavā kosambiyaṁ viharati ghositārāme.


pli: Tena kho pana samayena āyasmā udāyī mahatiyā gihiparisāya parivuto dhammaṁ desento nisinno hoti.


pli: Addasā kho āyasmā ānando āyasmantaṁ udāyiṁ mahatiyā gihiparisāya parivutaṁ dhammaṁ desentaṁ nisinnaṁ.


pli: Disvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “āyasmā, bhante, udāyī mahatiyā gihiparisāya parivuto dhammaṁ desetī”ti.


pli: “Na kho, ānanda, sukaraṁ paresaṁ dhammaṁ desetuṁ.


pli: Paresaṁ, ānanda, dhammaṁ desentena pañca dhamme ajjhattaṁ upaṭṭhāpetvā paresaṁ dhammo desetabbo.


pli: Katame pañca?


pli: ‘Anupubbiṁ kathaṁ kathessāmī’ti paresaṁ dhammo desetabbo;


pli: ‘pariyāyadassāvī kathaṁ kathessāmī’ti paresaṁ dhammo desetabbo;


pli: ‘anuddayataṁ paṭicca kathaṁ kathessāmī’ti paresaṁ dhammo desetabbo;


pli: ‘na āmisantaro kathaṁ kathessāmī’ti paresaṁ dhammo desetabbo;


pli: ‘attānañca parañca anupahacca kathaṁ kathessāmī’ti paresaṁ dhammo desetabbo.


pli: Na kho, ānanda, sukaraṁ paresaṁ dhammaṁ desetuṁ.


pli: Paresaṁ, ānanda, dhammaṁ desentena ime pañca dhamme ajjhattaṁ upaṭṭhāpetvā paresaṁ dhammo desetabbo”ti.


pli: Navamaṁ.


title_pli: Aṅguttara Nikāya 5.16 2. Balavagga

pli: Aṅguttara Nikāya 5.16


pli: 2. Balavagga


pli: Punakūṭasutta


pli: “Pañcimāni, bhikkhave, balāni.


pli: Katamāni pañca?


pli: Saddhābalaṁ, vīriyabalaṁ, satibalaṁ, samādhibalaṁ, paññābalaṁ—


pli: imāni kho, bhikkhave, pañca balāni.


pli: Imesaṁ kho, bhikkhave, pañcannaṁ balānaṁ etaṁ aggaṁ etaṁ saṅgāhikaṁ etaṁ saṅghātaniyaṁ, yadidaṁ paññābalaṁ.


pli: Seyyathāpi, bhikkhave, kūṭāgārassa etaṁ aggaṁ etaṁ saṅgāhikaṁ etaṁ saṅghātaniyaṁ, yadidaṁ kūṭaṁ.


pli: Evamevaṁ kho, bhikkhave, imesaṁ pañcannaṁ balānaṁ etaṁ aggaṁ etaṁ saṅgāhikaṁ etaṁ saṅghātaniyaṁ, yadidaṁ paññābalan”ti.


pli: Chaṭṭhaṁ.


title_pli: Aṅguttara Nikāya 5.160 16. Saddhammavagga

pli: Aṅguttara Nikāya 5.160


pli: 16. Saddhammavagga


pli: Duppaṭivinodayasutta


pli: “Pañcime, bhikkhave, uppannā duppaṭivinodayā.


pli: Katame pañca?


pli: Uppanno rāgo duppaṭivinodayo, uppanno doso duppaṭivinodayo, uppanno moho duppaṭivinodayo, uppannaṁ paṭibhānaṁ duppaṭivinodayaṁ, uppannaṁ gamikacittaṁ duppaṭivinodayaṁ.


pli: Ime kho, bhikkhave, pañca uppannā duppaṭivinodayā”ti.


pli: Dasamaṁ.


pli: Saddhammavaggo paṭhamo.


pli: Tassuddānaṁ


pli: Tayo sammattaniyāmā,


pli: tayo saddhammasammosā;


pli: Dukkathā ceva sārajjaṁ,


pli: udāyidubbinodayāti.


title_pli: Aṅguttara Nikāya 5.161 17. Āghātavagga

pli: Aṅguttara Nikāya 5.161


pli: 17. Āghātavagga


pli: Paṭhamaāghātapaṭivinayasutta


pli: “Pañcime, bhikkhave, āghātapaṭivinayā yattha bhikkhuno uppanno āghāto sabbaso paṭivinetabbo.


pli: Yasmiṁ, bhikkhave, puggale āghāto jāyetha, mettā tasmiṁ puggale bhāvetabbā;


pli: evaṁ tasmiṁ puggale āghāto paṭivinetabbo.


pli: Yasmiṁ, bhikkhave, puggale āghāto jāyetha, karuṇā tasmiṁ puggale bhāvetabbā;


pli: Yasmiṁ, bhikkhave, puggale āghāto jāyetha, upekkhā tasmiṁ puggale bhāvetabbā;


pli: Yasmiṁ, bhikkhave, puggale āghāto jāyetha, asatiamanasikāro tasmiṁ puggale āpajjitabbo;


pli: Yasmiṁ, bhikkhave, puggale āghāto jāyetha, kammassakatā tasmiṁ puggale adhiṭṭhātabbā:


pli: ‘kammassako ayamāyasmā kammadāyādo kammayoni kammabandhu kammapaṭisaraṇo,


pli: yaṁ kammaṁ karissati kalyāṇaṁ vā pāpakaṁ vā tassa dāyādo bhavissatī’ti;


pli: Ime kho, bhikkhave, pañca āghātapaṭivinayā, yattha bhikkhuno uppanno āghāto sabbaso paṭivinetabbo”ti.


pli: Paṭhamaṁ.


title_pli: Aṅguttara Nikāya 5.162 17. Āghātavagga

pli: Aṅguttara Nikāya 5.162


pli: Dutiyaāghātapaṭivinayasutta


pli: Tatra kho āyasmā sāriputto bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato sāriputtassa paccassosuṁ.


pli: Āyasmā sāriputto etadavoca:


pli: “Pañcime, āvuso, āghātapaṭivinayā yattha bhikkhuno uppanno āghāto sabbaso paṭivinetabbo.


pli: Katame pañca?


pli: Idhāvuso, ekacco puggalo aparisuddhakāyasamācāro hoti parisuddhavacīsamācāro;


pli: evarūpepi, āvuso, puggale āghāto paṭivinetabbo.


pli: Idha panāvuso, ekacco puggalo aparisuddhavacīsamācāro hoti parisuddhakāyasamācāro;


pli: Idha panāvuso, ekacco puggalo aparisuddhakāyasamācāro hoti aparisuddhavacīsamācāro, labhati ca kālena kālaṁ cetaso vivaraṁ cetaso pasādaṁ;


pli: Idha panāvuso, ekacco puggalo aparisuddhakāyasamācāro hoti aparisuddhavacīsamācāro, na ca labhati kālena kālaṁ cetaso vivaraṁ cetaso pasādaṁ;


pli: Idha panāvuso, ekacco puggalo parisuddhakāyasamācāro parisuddhavacīsamācāro, labhati ca kālena vā kālaṁ cetaso vivaraṁ cetaso pasādaṁ;


pli: Tatrāvuso, yvāyaṁ puggalo aparisuddhakāyasamācāro parisuddhavacīsamācāro, kathaṁ tasmiṁ puggale āghāto paṭivinetabbo?


pli: Seyyathāpi, āvuso, bhikkhu paṁsukūliko rathiyāya nantakaṁ disvā vāmena pādena niggaṇhitvā dakkhiṇena pādena pattharitvā, yo tattha sāro taṁ paripātetvā ādāya pakkameyya;


pli: evamevaṁ khvāvuso, yvāyaṁ puggalo aparisuddhakāyasamācāro parisuddhavacīsamācāro, yāssa aparisuddhakāyasamācāratā na sāssa tasmiṁ samaye manasi kātabbā, yā ca khvassa parisuddhavacīsamācāratā sāssa tasmiṁ samaye manasi kātabbā.


pli: Evaṁ tasmiṁ puggale āghāto paṭivinetabbo.


pli: Tatrāvuso, yvāyaṁ puggalo aparisuddhavacīsamācāro parisuddhakāyasamācāro, kathaṁ tasmiṁ puggale āghāto paṭivinetabbo?


pli: Seyyathāpi, āvuso, pokkharaṇī sevālapaṇakapariyonaddhā.


pli: Atha puriso āgaccheyya ghammābhitatto ghammapareto kilanto tasito pipāsito.


pli: So taṁ pokkharaṇiṁ ogāhetvā ubhohi hatthehi iticiti ca sevālapaṇakaṁ apaviyūhitvā añjalinā pivitvā pakkameyya.


pli: Evamevaṁ kho, āvuso, yvāyaṁ puggalo aparisuddhavacīsamācāro parisuddhakāyasamācāro, yāssa aparisuddhavacīsamācāratā na sāssa tasmiṁ samaye manasi kātabbā, yā ca khvassa parisuddhakāyasamācāratā sāssa tasmiṁ samaye manasi kātabbā.


pli: Tatrāvuso, yvāyaṁ puggalo aparisuddhakāyasamācāro aparisuddhavacīsamācāro labhati ca kālena kālaṁ cetaso vivaraṁ cetaso pasādaṁ, kathaṁ tasmiṁ puggale āghāto paṭivinetabbo?


pli: Seyyathāpi, āvuso, parittaṁ gopade udakaṁ.


pli: Tassa evamassa:


pli: ‘idaṁ kho parittaṁ gopade udakaṁ.


pli: Sacāhaṁ añjalinā vā pivissāmi bhājanena vā khobhessāmipi taṁ loḷessāmipi taṁ apeyyampi taṁ karissāmi.


pli: Yannūnāhaṁ catukkuṇḍiko nipatitvā gopītakaṁ pivitvā pakkameyyan’ti.


pli: So catukkuṇḍiko nipatitvā gopītakaṁ pivitvā pakkameyya.


pli: Evamevaṁ kho, āvuso, yvāyaṁ puggalo aparisuddhakāyasamācāro aparisuddhavacīsamācāro labhati ca kālena kālaṁ cetaso vivaraṁ cetaso pasādaṁ, yāssa aparisuddhakāyasamācāratā na sāssa tasmiṁ samaye manasi kātabbā;


pli: yāpissa aparisuddhavacīsamācāratā na sāpissa tasmiṁ samaye manasi kātabbā.


pli: Yañca kho so labhati kālena kālaṁ cetaso vivaraṁ cetaso pasādaṁ, tamevassa tasmiṁ samaye manasi kātabbaṁ.


pli: Tatrāvuso, yvāyaṁ puggalo aparisuddhakāyasamācāro aparisuddhavacīsamācāro na ca labhati kālena kālaṁ cetaso vivaraṁ cetaso pasādaṁ, kathaṁ tasmiṁ puggale āghāto paṭivinetabbo?


pli: Seyyathāpi, āvuso, puriso ābādhiko dukkhito bāḷhagilāno addhānamaggappaṭipanno.


pli: Tassa puratopissa dūre gāmo pacchatopissa dūre gāmo.


pli: So na labheyya sappāyāni bhojanāni, na labheyya sappāyāni bhesajjāni, na labheyya patirūpaṁ upaṭṭhākaṁ, na labheyya gāmantanāyakaṁ.


pli: Tamenaṁ aññataro puriso passeyya addhānamaggappaṭipanno.


pli: So tasmiṁ purise kāruññaṁyeva upaṭṭhāpeyya, anuddayaṁyeva upaṭṭhāpeyya, anukampaṁyeva upaṭṭhāpeyya:


pli: ‘aho vatāyaṁ puriso labheyya sappāyāni bhojanāni, labheyya sappāyāni bhesajjāni, labheyya patirūpaṁ upaṭṭhākaṁ, labheyya gāmantanāyakaṁ.


pli: Taṁ kissa hetu?


pli: Māyaṁ puriso idheva anayabyasanaṁ āpajjī’ti.


pli: Evamevaṁ kho, āvuso, yvāyaṁ puggalo aparisuddhakāyasamācāro aparisuddhavacīsamācāro na ca labhati kālena kālaṁ cetaso vivaraṁ cetaso pasādaṁ, evarūpepi, āvuso, puggale kāruññaṁyeva upaṭṭhāpetabbaṁ anuddayāyeva upaṭṭhāpetabbā anukampāyeva upaṭṭhāpetabbā:


pli: ‘aho vata ayamāyasmā kāyaduccaritaṁ pahāya kāyasucaritaṁ bhāveyya, vacīduccaritaṁ pahāya vacīsucaritaṁ bhāveyya, manoduccaritaṁ pahāya manosucaritaṁ bhāveyya.


pli: Māyaṁ āyasmā kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjī’ti.


pli: Evaṁ tasmiṁ puggale āghāto paṭivinetabbo.


pli: Tatrāvuso, yvāyaṁ puggalo parisuddhakāyasamācāro parisuddhavacīsamācāro labhati ca kālena kālaṁ cetaso vivaraṁ cetaso pasādaṁ, kathaṁ tasmiṁ puggale āghāto paṭivinetabbo?


pli: Seyyathāpi, āvuso, pokkharaṇī acchodakā sātodakā sītodakā setakā supatitthā ramaṇīyā nānārukkhehi sañchannā.


pli: Atha puriso āgaccheyya ghammābhitatto ghammapareto kilanto tasito pipāsito.


pli: So taṁ pokkharaṇiṁ ogāhetvā nhātvā ca pivitvā ca paccuttaritvā tattheva rukkhacchāyāya nisīdeyya vā nipajjeyya vā.


pli: Evamevaṁ kho, āvuso, yvāyaṁ puggalo parisuddhakāyasamācāro parisuddhavacīsamācāro labhati ca kālena kālaṁ cetaso vivaraṁ cetaso pasādaṁ, yāpissa parisuddhakāyasamācāratā sāpissa tasmiṁ samaye manasi kātabbā;


pli: yāpissa parisuddhavacīsamācāratā sāpissa tasmiṁ samaye manasi kātabbā;


pli: yampi labhati kālena kālaṁ cetaso vivaraṁ cetaso pasādaṁ, tampissa tasmiṁ samaye manasi kātabbaṁ.


pli: Samantapāsādikaṁ, āvuso, puggalaṁ āgamma cittaṁ pasīdati.


pli: Ime kho, āvuso, pañca āghātapaṭivinayā, yattha bhikkhuno uppanno āghāto sabbaso paṭivinetabbo”ti.


pli: Dutiyaṁ.


title_pli: Aṅguttara Nikāya 5.163 17. Āghātavagga

pli: Aṅguttara Nikāya 5.163


pli: 17. Āghātavagga


pli: Sākacchasutta


pli: Tatra kho āyasmā sāriputto bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato sāriputtassa paccassosuṁ.


pli: Āyasmā sāriputto etadavoca:


pli: “Pañcahāvuso, dhammehi samannāgato bhikkhu alaṁ sākaccho sabrahmacārīnaṁ.


pli: Katamehi pañcahi?


pli: Idhāvuso, bhikkhu attanā ca sīlasampanno hoti, sīlasampadākathāya ca āgataṁ pañhaṁ byākattā hoti;


pli: attanā ca samādhisampanno hoti, samādhisampadākathāya ca āgataṁ pañhaṁ byākattā hoti;


pli: attanā ca paññāsampanno hoti, paññāsampadākathāya ca āgataṁ pañhaṁ byākattā hoti;


pli: attanā ca vimuttisampanno hoti, vimuttisampadākathāya ca āgataṁ pañhaṁ byākattā hoti;


pli: attanā ca vimuttiñāṇadassanasampanno hoti, vimuttiñāṇadassanasampadākathāya ca āgataṁ pañhaṁ byākattā hoti.


pli: Imehi kho, āvuso, pañcahi dhammehi samannāgato bhikkhu alaṁ sākaccho sabrahmacārīnan”ti.


pli: Tatiyaṁ.


title_pli: Aṅguttara Nikāya 5.164 17. Āghātavagga

pli: Aṅguttara Nikāya 5.164


pli: Sājīvasutta


pli: Tatra kho āyasmā sāriputto bhikkhū āmantesi …pe…


pli: pañcahi, āvuso, dhammehi samannāgato bhikkhu alaṁsājīvo sabrahmacārīnaṁ.


pli: Imehi kho, āvuso, pañcahi dhammehi samannāgato bhikkhu alaṁsājīvo sabrahmacārīnan”ti.


pli: Catutthaṁ.


title_pli: Aṅguttara Nikāya 5.165 17. Āghātavagga

pli: Aṅguttara Nikāya 5.165


pli: 17. Āghātavagga


pli: Pañhapucchāsutta


pli: Tatra kho āyasmā sāriputto bhikkhū āmantesi …pe… “yo hi koci, āvuso, paraṁ pañhaṁ pucchati, sabbo so pañcahi ṭhānehi, etesaṁ vā aññatarena.


pli: Katamehi pañcahi?


pli: Mandattā momūhattā paraṁ pañhaṁ pucchati, pāpiccho icchāpakato paraṁ pañhaṁ pucchati, paribhavaṁ paraṁ pañhaṁ pucchati, aññātukāmo paraṁ pañhaṁ pucchati, atha vā panevaṁcitto paraṁ pañhaṁ pucchati:


pli: ‘sace me pañhaṁ puṭṭho sammadeva byākarissati iccetaṁ kusalaṁ, no ce me pañhaṁ puṭṭho sammadeva byākarissati ahamassa sammadeva byākarissāmī’ti.


pli: Yo hi koci, āvuso, paraṁ pañhaṁ pucchati, sabbo so imehi pañcahi ṭhānehi, etesaṁ vā aññatarena.


pli: Ahaṁ kho panāvuso, evaṁcitto paraṁ pañhaṁ pucchāmi:


pli: ‘sace me pañhaṁ puṭṭho sammadeva byākarissati iccetaṁ kusalaṁ, no ce me pañhaṁ puṭṭho sammadeva byākarissati, ahamassa sammadeva byākarissāmī’”ti.


pli: Pañcamaṁ.


title_pli: Aṅguttara Nikāya 5.166 17. Āghātavagga

pli: Aṅguttara Nikāya 5.166


pli: Nirodhasutta


pli: Tatra kho āyasmā sāriputto bhikkhū āmantesi …pe…


pli: “idhāvuso, bhikkhu sīlasampanno samādhisampanno paññāsampanno saññāvedayitanirodhaṁ samāpajjeyyāpi vuṭṭhaheyyāpi—


pli: atthetaṁ ṭhānaṁ.


pli: No ce diṭṭheva dhamme aññaṁ ārādheyya, atikkammeva kabaḷīkārāhārabhakkhānaṁ devānaṁ sahabyataṁ aññataraṁ manomayaṁ kāyaṁ upapanno saññāvedayitanirodhaṁ samāpajjeyyāpi vuṭṭhaheyyāpi—


pli: atthetaṁ ṭhānan”ti.


pli: Evaṁ vutte, āyasmā udāyī āyasmantaṁ sāriputtaṁ etadavoca:


pli: “aṭṭhānaṁ kho etaṁ, āvuso sāriputta, anavakāso yaṁ so bhikkhu atikkammeva kabaḷīkārāhārabhakkhānaṁ devānaṁ sahabyataṁ aññataraṁ manomayaṁ kāyaṁ upapanno saññāvedayitanirodhaṁ samāpajjeyyāpi vuṭṭhaheyyāpi—


pli: natthetaṁ ṭhānan”ti.


pli: Dutiyampi kho …pe… tatiyampi kho āyasmā sāriputto bhikkhū āmantesi:


pli: Tatiyampi kho āyasmā udāyī āyasmantaṁ sāriputtaṁ etadavoca:


pli: Atha kho āyasmato sāriputtassa etadahosi:


pli: “yāvatatiyakampi kho me āyasmā udāyī paṭikkosati, na ca me koci bhikkhu anumodati.


pli: Yannūnāhaṁ yena bhagavā tenupasaṅkameyyan”ti.


pli: Atha kho āyasmā sāriputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā sāriputto bhikkhū āmantesi:


pli: “bhagavatopi kho me sammukhā āyasmā udāyī yāvatatiyakaṁ paṭikkosati, na ca me koci bhikkhu anumodati.


pli: Yannūnāhaṁ tuṇhī assan”ti.


pli: Atha kho āyasmā sāriputto tuṇhī ahosi.


pli: Atha kho bhagavā āyasmantaṁ udāyiṁ āmantesi:


pli: “kaṁ pana tvaṁ, udāyi, manomayaṁ kāyaṁ paccesī”ti?


pli: “Ye te, bhante, devā arūpino saññāmayā”ti.


pli: “Kiṁ nu kho tuyhaṁ, udāyi, bālassa abyattassa bhaṇitena.


pli: Tvampi nāma bhaṇitabbaṁ maññasī”ti.


pli: Atha kho bhagavā āyasmantaṁ ānandaṁ āmantesi:


pli: “atthi nāma, ānanda, theraṁ bhikkhuṁ vihesiyamānaṁ ajjhupekkhissatha.


pli: Na hi nāma, ānanda, kāruññampi bhavissati theramhi bhikkhumhi vihesiyamānamhī”ti.


pli: Atha kho bhagavā bhikkhū āmantesi:


pli: “idha, bhikkhave, bhikkhu sīlasampanno samādhisampanno paññāsampanno saññāvedayitanirodhaṁ samāpajjeyyāpi vuṭṭhaheyyāpi—


pli: atthetaṁ ṭhānaṁ.


pli: No ce diṭṭheva dhamme aññaṁ ārādheyya, atikkammeva kabaḷīkārāhārabhakkhānaṁ devānaṁ sahabyataṁ aññataraṁ manomayaṁ kāyaṁ upapanno saññāvedayitanirodhaṁ samāpajjeyyāpi vuṭṭhaheyyāpi—


pli: atthetaṁ ṭhānan”ti.


pli: Idamavoca bhagavā.


pli: Idaṁ vatvāna sugato uṭṭhāyāsanā vihāraṁ pāvisi.


pli: Atha kho āyasmā ānando acirapakkantassa bhagavato yenāyasmā upavāṇo tenupasaṅkami; upasaṅkamitvā āyasmantaṁ upavāṇaṁ etadavoca:


pli: “idhāvuso upavāṇa, aññe there bhikkhū vihesenti.


pli: Mayaṁ tena na muccāma.


pli: Anacchariyaṁ kho, panetaṁ āvuso upavāṇa, yaṁ bhagavā sāyanhasamayaṁ paṭisallānā vuṭṭhito etadeva ārabbha udāhareyya yathā āyasmantaṁyevettha upavāṇaṁ paṭibhāseyya.


pli: Idāneva amhākaṁ sārajjaṁ okkantan”ti.


pli: Atha kho bhagavā sāyanhasamayaṁ paṭisallānā vuṭṭhito yena upaṭṭhānasālā tenupasaṅkami; upasaṅkamitvā paññatte āsane nisīdi. Nisajja kho bhagavā āyasmantaṁ upavāṇaṁ etadavoca:


pli: “Katihi nu kho, upavāṇa, dhammehi samannāgato thero bhikkhu sabrahmacārīnaṁ piyo ca hoti manāpo ca garu ca bhāvanīyo cā”ti?


pli: “Pañcahi, bhante, dhammehi samannāgato thero bhikkhu sabrahmacārīnaṁ piyo ca hoti manāpo ca garu ca bhāvanīyo ca.


pli: Katamehi pañcahi?


pli: Idha, bhante, thero bhikkhu sīlavā hoti …pe… samādāya sikkhati sikkhāpadesu;


pli: bahussuto hoti …pe… diṭṭhiyā suppaṭividdhā;


pli: kalyāṇavāco hoti kalyāṇavākkaraṇo poriyā vācāya samannāgato vissaṭṭhāya anelagalāya atthassa viññāpaniyā;


pli: catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī;


pli: āsavānaṁ khayā …pe… sacchikatvā upasampajja viharati.


pli: Imehi kho, bhante, pañcahi dhammehi samannāgato thero bhikkhu sabrahmacārīnaṁ piyo ca hoti manāpo ca garu ca bhāvanīyo cā”ti.


pli: “Sādhu sādhu, upavāṇa.


pli: Imehi kho, upavāṇa, pañcahi dhammehi samannāgato thero bhikkhu sabrahmacārīnaṁ piyo ca hoti manāpo ca garu ca bhāvanīyo ca.


pli: Ime ce, upavāṇa, pañca dhammā therassa bhikkhuno na saṁvijjeyyuṁ, taṁ sabrahmacārī na sakkareyyuṁ na garuṁ kareyyuṁ na māneyyuṁ na pūjeyyuṁ khaṇḍiccena pāliccena valittacatāya.


pli: Yasmā ca kho, upavāṇa, ime pañca dhammā therassa bhikkhuno saṁvijjanti, tasmā taṁ sabrahmacārī sakkaronti garuṁ karonti mānenti pūjentī”ti.


pli: Chaṭṭhaṁ.


title_pli: Aṅguttara Nikāya 5.167 17. Āghātavagga

pli: Aṅguttara Nikāya 5.167


pli: 17. Āghātavagga


pli: Codanāsutta


pli: Tatra kho āyasmā sāriputto bhikkhū āmantesi:


pli: “codakena, āvuso, bhikkhunā paraṁ codetukāmena pañca dhamme ajjhattaṁ upaṭṭhāpetvā paro codetabbo.


pli: Katame pañca?


pli: Kālena vakkhāmi, no akālena;


pli: bhūtena vakkhāmi, no abhūtena;


pli: saṇhena vakkhāmi, no pharusena;


pli: atthasaṁhitena vakkhāmi, no anatthasaṁhitena;


pli: mettacitto vakkhāmi, no dosantaro.


pli: Codakena, āvuso, bhikkhunā paraṁ codetukāmena ime pañca dhamme ajjhattaṁ upaṭṭhāpetvā paro codetabbo.


pli: Idhāhaṁ, āvuso, ekaccaṁ puggalaṁ passāmi akālena codiyamānaṁ no kālena kupitaṁ, abhūtena codiyamānaṁ no bhūtena kupitaṁ, pharusena codiyamānaṁ no saṇhena kupitaṁ, anatthasaṁhitena codiyamānaṁ no atthasaṁhitena kupitaṁ, dosantarena codiyamānaṁ no mettacittena kupitaṁ.


pli: Adhammacuditassa, āvuso, bhikkhuno pañcahākārehi avippaṭisāro upadahātabbo:


pli: ‘akālenāyasmā cudito no kālena, alaṁ te avippaṭisārāya;


pli: abhūtenāyasmā cudito no bhūtena, alaṁ te avippaṭisārāya;


pli: pharusenāyasmā cudito no saṇhena, alaṁ te avippaṭisārāya;


pli: anatthasaṁhitenāyasmā cudito no atthasaṁhitena, alaṁ te avippaṭisārāya;


pli: dosantarenāyasmā cudito no mettacittena, alaṁ te avippaṭisārāyā’ti.


pli: Adhammacuditassa, āvuso, bhikkhuno imehi pañcahākārehi avippaṭisāro upadahātabbo.


pli: Adhammacodakassa, āvuso, bhikkhuno pañcahākārehi vippaṭisāro upadahātabbo:


pli: ‘akālena te, āvuso, codito no kālena, alaṁ te vippaṭisārāya;


pli: abhūtena te, āvuso, codito no bhūtena, alaṁ te vippaṭisārāya;


pli: pharusena te, āvuso, codito no saṇhena, alaṁ te vippaṭisārāya;


pli: anatthasaṁhitena te, āvuso, codito no atthasaṁhitena, alaṁ te vippaṭisārāya;


pli: dosantarena te, āvuso, codito no mettacittena, alaṁ te vippaṭisārāyā’ti.


pli: Adhammacodakassa, āvuso, bhikkhuno imehi pañcahākārehi vippaṭisāro upadahātabbo.


pli: Taṁ kissa hetu?


pli: Yathā na aññopi bhikkhu abhūtena codetabbaṁ maññeyyāti.


pli: Idha panāhaṁ, āvuso, ekaccaṁ puggalaṁ passāmi kālena codiyamānaṁ no akālena kupitaṁ, bhūtena codiyamānaṁ no abhūtena kupitaṁ, saṇhena codiyamānaṁ no pharusena kupitaṁ, atthasaṁhitena codiyamānaṁ no anatthasaṁhitena kupitaṁ, mettacittena codiyamānaṁ no dosantarena kupitaṁ.


pli: Dhammacuditassa, āvuso, bhikkhuno pañcahākārehi vippaṭisāro upadahātabbo:


pli: ‘kālenāyasmā cudito no akālena, alaṁ te vippaṭisārāya;


pli: bhūtenāyasmā cudito no abhūtena, alaṁ te vippaṭisārāya;


pli: saṇhenāyasmā cudito no pharusena, alaṁ te vippaṭisārāya;


pli: atthasaṁhitenāyasmā cudito no anatthasaṁhitena, alaṁ te vippaṭisārāya;


pli: mettacittenāyasmā cudito no dosantarena, alaṁ te vippaṭisārāyā’ti.


pli: Dhammacuditassa, āvuso, bhikkhuno imehi pañcahākārehi vippaṭisāro upadahātabbo.


pli: Dhammacodakassa, āvuso, bhikkhuno pañcahākārehi avippaṭisāro upadahātabbo:


pli: ‘kālena te, āvuso, codito no akālena, alaṁ te avippaṭisārāya;


pli: bhūtena te, āvuso, codito no abhūtena, alaṁ te avippaṭisārāya;


pli: saṇhena te, āvuso, codito no pharusena, alaṁ te avippaṭisārāya;


pli: atthasaṁhitena te, āvuso, codito no anatthasaṁhitena, alaṁ te avippaṭisārāya;


pli: mettacittena te, āvuso, codito no dosantarena, alaṁ te avippaṭisārāyā’ti.


pli: Dhammacodakassa, āvuso, bhikkhuno imehi pañcahākārehi avippaṭisāro upadahātabbo.


pli: Taṁ kissa hetu?


pli: Yathā aññopi bhikkhu bhūtena coditabbaṁ maññeyyāti.


pli: Cuditena, āvuso, puggalena dvīsu dhammesu patiṭṭhātabbaṁ—


pli: sacce ca, akuppe ca.


pli: Mañcepi, āvuso, pare codeyyuṁ kālena vā akālena vā bhūtena vā abhūtena vā saṇhena vā pharusena vā atthasaṁhitena vā anatthasaṁhitena vā mettacittā vā dosantarā vā, ahampi dvīsuyeva dhammesu patiṭṭhaheyyaṁ—


pli: Sace jāneyyaṁ:


pli: ‘attheso mayi dhammo’ti, ‘atthī’ti naṁ vadeyyaṁ:


pli: ‘saṁvijjateso mayi dhammo’ti.


pli: ‘nattheso mayi dhammo’ti, ‘natthī’ti naṁ vadeyyaṁ:


pli: ‘neso dhammo mayi saṁvijjatī’”ti.


pli: “Evampi kho te, sāriputta, vuccamānā atha ca panidhekacce moghapurisā na padakkhiṇaṁ gaṇhantī”ti.


pli: “Ye te, bhante, puggalā assaddhā jīvikatthā na saddhā agārasmā anagāriyaṁ pabbajitā saṭhā māyāvino ketabino uddhatā unnaḷā capalā mukharā vikiṇṇavācā indriyesu aguttadvārā bhojane amattaññuno jāgariyaṁ ananuyuttā sāmaññe anapekkhavanto sikkhāya na tibbagāravā bāhulikā sāthalikā okkamane pubbaṅgamā paviveke nikkhittadhurā kusītā hīnavīriyā muṭṭhassatino asampajānā asamāhitā vibbhantacittā duppaññā eḷamūgā, te mayā evaṁ vuccamānā na padakkhiṇaṁ gaṇhanti.


pli: Ye pana te, bhante, kulaputtā saddhā agārasmā anagāriyaṁ pabbajitā asaṭhā amāyāvino aketabino anuddhatā anunnaḷā acapalā amukharā avikiṇṇavācā indriyesu guttadvārā bhojane mattaññuno jāgariyaṁ anuyuttā sāmaññe apekkhavanto sikkhāya tibbagāravā na bāhulikā na sāthalikā okkamane nikkhittadhurā paviveke pubbaṅgamā āraddhavīriyā pahitattā upaṭṭhitassatino sampajānā samāhitā ekaggacittā paññavanto aneḷamūgā, te mayā evaṁ vuccamānā padakkhiṇaṁ gaṇhantī”ti.


pli: “Ye te, sāriputta, puggalā assaddhā jīvikatthā na saddhā agārasmā anagāriyaṁ pabbajitā saṭhā māyāvino ketabino uddhatā unnaḷā capalā mukharā vikiṇṇavācā indriyesu aguttadvārā bhojane amattaññuno jāgariyaṁ ananuyuttā sāmaññe anapekkhavanto sikkhāya na tibbagāravā bāhulikā sāthalikā okkamane pubbaṅgamā paviveke nikkhittadhurā kusītā hīnavīriyā muṭṭhassatino asampajānā asamāhitā vibbhantacittā duppaññā eḷamūgā, tiṭṭhantu te.


pli: Ye pana te, sāriputta, kulaputtā saddhā agārasmā anagāriyaṁ pabbajitā asaṭhā amāyāvino aketabino anuddhatā anunnaḷā acapalā amukharā avikiṇṇavācā indriyesu guttadvārā bhojane mattaññuno jāgariyaṁ anuyuttā sāmaññe apekkhavanto sikkhāya tibbagāravā na bāhulikā na sāthalikā okkamane nikkhittadhurā paviveke pubbaṅgamā āraddhavīriyā pahitattā upaṭṭhitassatino sampajānā samāhitā ekaggacittā paññavanto aneḷamūgā, te tvaṁ, sāriputta, vadeyyāsi.


pli: Ovada, sāriputta, sabrahmacārī;


pli: anusāsa, sāriputta, sabrahmacārī:


pli: ‘asaddhammā vuṭṭhāpetvā saddhamme patiṭṭhāpessāmi sabrahmacārī’ti.


pli: Evañhi te, sāriputta, sikkhitabban”ti.


pli: Sattamaṁ.


title_pli: Aṅguttara Nikāya 5.168 17. Āghātavagga

pli: Aṅguttara Nikāya 5.168


pli: 17. Āghātavagga


pli: Sīlasutta


pli: Tatra kho āyasmā sāriputto bhikkhū āmantesi:


pli: “dussīlassa, āvuso, sīlavipannassa hatūpaniso hoti sammāsamādhi;


pli: sammāsamādhimhi asati sammāsamādhivipannassa hatūpanisaṁ hoti yathābhūtañāṇadassanaṁ;


pli: yathābhūtañāṇadassane asati yathābhūtañāṇadassanavipannassa hatūpaniso hoti nibbidāvirāgo;


pli: nibbidāvirāge asati nibbidāvirāgavipannassa hatūpanisaṁ hoti vimuttiñāṇadassanaṁ.


pli: Seyyathāpi, āvuso, rukkho sākhāpalāsavipanno.


pli: Tassa papaṭikāpi na pāripūriṁ gacchati, tacopi pheggupi sāropi na pāripūriṁ gacchati.


pli: Evamevaṁ kho, āvuso, dussīlassa sīlavipannassa hatūpaniso hoti sammāsamādhi;


pli: Sīlavato, āvuso, sīlasampannassa upanisasampanno hoti sammāsamādhi;


pli: sammāsamādhimhi sati sammāsamādhisampannassa upanisasampannaṁ hoti yathābhūtañāṇadassanaṁ;


pli: yathābhūtañāṇadassane sati yathābhūtañāṇadassanasampannassa upanisasampanno hoti nibbidāvirāgo;


pli: nibbidāvirāge sati nibbidāvirāgasampannassa upanisasampannaṁ hoti vimuttiñāṇadassanaṁ.


pli: Seyyathāpi, āvuso, rukkho, sākhāpalāsasampanno. Tassa papaṭikāpi pāripūriṁ gacchati, tacopi pheggupi sāropi pāripūriṁ gacchati.


pli: Evamevaṁ kho, āvuso, sīlavato sīlasampannassa upanisasampanno hoti sammāsamādhi;


pli: nibbidāvirāge sati nibbidāvirāgasampannassa upanisasampannaṁ hoti vimuttiñāṇadassanan”ti.


pli: Aṭṭhamaṁ.


title_pli: Aṅguttara Nikāya 5.169 17. Āghātavagga

pli: Aṅguttara Nikāya 5.169


pli: 17. Āghātavagga


pli: Khippanisantisutta


pli: Atha kho āyasmā ānando yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā ānando āyasmantaṁ sāriputtaṁ etadavoca:


pli: “Kittāvatā nu kho, āvuso sāriputta, bhikkhu khippanisanti ca hoti, kusalesu dhammesu suggahitaggāhī ca, bahuñca gaṇhāti, gahitañcassa nappamussatī”ti?


pli: “Āyasmā kho ānando bahussuto.


pli: Paṭibhātu āyasmantaṁyeva ānandan”ti.


pli: “Tenahāvuso sāriputta, suṇāhi, sādhukaṁ manasi karohi; bhāsissāmī”ti.


pli: “Evamāvuso”ti kho āyasmā sāriputto āyasmato ānandassa paccassosi.


pli: Āyasmā ānando etadavoca:


pli: “Idhāvuso sāriputta, bhikkhu atthakusalo ca hoti, dhammakusalo ca, byañjanakusalo ca, niruttikusalo ca, pubbāparakusalo ca.


pli: Ettāvatā kho, āvuso sāriputta, bhikkhu khippanisanti ca hoti kusalesu dhammesu, suggahitaggāhī ca, bahuñca gaṇhāti, gahitañcassa nappamussatī”ti.


pli: “Acchariyaṁ, āvuso, abbhutaṁ, āvuso.


pli: Yāva subhāsitañcidaṁ āyasmatā ānandena.


pli: Imehi ca mayaṁ pañcahi dhammehi samannāgataṁ āyasmantaṁ ānandaṁ dhārema:


pli: ‘āyasmā ānando atthakusalo dhammakusalo byañjanakusalo niruttikusalo pubbāparakusalo’”ti.


pli: Navamaṁ.


title_pli: Aṅguttara Nikāya 5.17 2. Balavagga

pli: Aṅguttara Nikāya 5.17


pli: 2. Balavagga


pli: Paṭhamahitasutta


pli: “Pañcahi, bhikkhave, dhammehi samannāgato bhikkhu attahitāya paṭipanno hoti, no parahitāya.


pli: Katamehi pañcahi?


pli: Idha, bhikkhave, bhikkhu attanā sīlasampanno hoti, no paraṁ sīlasampadāya samādapeti;


pli: attanā samādhisampanno hoti, no paraṁ samādhisampadāya samādapeti;


pli: attanā paññāsampanno hoti, no paraṁ paññāsampadāya samādapeti;


pli: attanā vimuttisampanno hoti, no paraṁ vimuttisampadāya samādapeti;


pli: attanā vimuttiñāṇadassanasampanno hoti, no paraṁ vimuttiñāṇadassanasampadāya samādapeti.


pli: Imehi kho, bhikkhave, pañcahi aṅgehi samannāgato bhikkhu attahitāya paṭipanno hoti, no parahitāyā”ti.


pli: Sattamaṁ.


title_pli: Aṅguttara Nikāya 5.170 17. Āghātavagga

pli: Aṅguttara Nikāya 5.170


pli: 17. Āghātavagga


pli: Bhaddajisutta


pli: Ekaṁ samayaṁ āyasmā ānando kosambiyaṁ viharati ghositārāme.


pli: Atha kho āyasmā bhaddaji yenāyasmā ānando tenupasaṅkami; upasaṅkamitvā āyasmatā ānandena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinnaṁ kho āyasmantaṁ bhaddajiṁ āyasmā ānando etadavoca:


pli: “kiṁ nu kho, āvuso bhaddaji, dassanānaṁ aggaṁ, kiṁ savanānaṁ aggaṁ, kiṁ sukhānaṁ aggaṁ, kiṁ saññānaṁ aggaṁ, kiṁ bhavānaṁ aggan”ti?


pli: “Atthāvuso, brahmā abhibhū anabhibhūto aññadatthudaso vasavattī, yo taṁ brahmānaṁ passati, idaṁ dassanānaṁ aggaṁ.


pli: Atthāvuso, ābhassarā nāma devā sukhena abhisannā parisannā.


pli: Te kadāci karahaci udānaṁ udānenti:


pli: ‘aho sukhaṁ, aho sukhan’ti.


pli: Yo taṁ saddaṁ suṇāti, idaṁ savanānaṁ aggaṁ.


pli: Atthāvuso, subhakiṇhā nāma devā.


pli: Te santaṁyeva tusitā sukhaṁ paṭivedenti, idaṁ sukhānaṁ aggaṁ.


pli: Atthāvuso, ākiñcaññāyatanūpagā devā, idaṁ saññānaṁ aggaṁ.


pli: Atthāvuso, nevasaññānāsaññāyatanūpagā devā, idaṁ bhavānaṁ aggan”ti.


pli: “Sameti kho idaṁ āyasmato bhaddajissa, yadidaṁ bahunā janenā”ti?


pli: “Āyasmā kho ānando bahussuto.


pli: Paṭibhātu āyasmantaṁyeva ānandan”ti.


pli: “Tenahāvuso bhaddaji, suṇāhi, sādhukaṁ manasi karohi; bhāsissāmī”ti.


pli: “Evamāvuso”ti kho āyasmā bhaddaji āyasmato ānandassa paccassosi.


pli: Āyasmā ānando etadavoca:


pli: “Yathā passato kho, āvuso, anantarā āsavānaṁ khayo hoti, idaṁ dassanānaṁ aggaṁ.


pli: Yathā suṇato anantarā āsavānaṁ khayo hoti, idaṁ savanānaṁ aggaṁ.


pli: Yathā sukhitassa anantarā āsavānaṁ khayo hoti, idaṁ sukhānaṁ aggaṁ.


pli: Yathā saññissa anantarā āsavānaṁ khayo hoti, idaṁ saññānaṁ aggaṁ.


pli: Yathā bhūtassa anantarā āsavānaṁ khayo hoti, idaṁ bhavānaṁ aggan”ti.


pli: Dasamaṁ.


pli: Āghātavaggo dutiyo.


pli: Tassuddānaṁ


pli: Dve āghātavinayā,


pli: sākacchā sājīvato pañhaṁ;


pli: Pucchā nirodho codanā,


pli: sīlaṁ nisanti bhaddajīti.


title_pli: Aṅguttara Nikāya 5.171 18. Upāsakavagga

pli: Aṅguttara Nikāya 5.171


pli: 18. Upāsakavagga


pli: Sārajjasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Pañcahi, bhikkhave, dhammehi samannāgato upāsako sārajjaṁ okkanto hoti.


pli: Katamehi pañcahi?


pli: Pāṇātipātī hoti, adinnādāyī hoti, kāmesumicchācārī hoti, musāvādī hoti, surāmerayamajjapamādaṭṭhāyī hoti.


pli: Imehi kho, bhikkhave, pañcahi dhammehi samannāgato upāsako sārajjaṁ okkanto hoti.


pli: Pañcahi, bhikkhave, dhammehi samannāgato upāsako visārado hoti.


pli: Pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti, surāmerayamajjapamādaṭṭhānā paṭivirato hoti.


pli: Imehi kho, bhikkhave, pañcahi dhammehi samannāgato upāsako visārado hotī”ti.


pli: Paṭhamaṁ.


title_pli: Aṅguttara Nikāya 5.172 18. Upāsakavagga

pli: Aṅguttara Nikāya 5.172


pli: 18. Upāsakavagga


pli: Visāradasutta


pli: “Pañcahi, bhikkhave, dhammehi samannāgato upāsako avisārado agāraṁ ajjhāvasati.


pli: Pāṇātipātī hoti …pe… surāmerayamajjapamādaṭṭhāyī hoti.


pli: Imehi kho, bhikkhave, pañcahi dhammehi samannāgato upāsako avisārado agāraṁ ajjhāvasati.


pli: Pañcahi, bhikkhave, dhammehi samannāgato upāsako visārado agāraṁ ajjhāvasati.


pli: Pāṇātipātā paṭivirato hoti …pe… surāmerayamajjapamādaṭṭhānā paṭivirato hoti.


pli: Imehi kho, bhikkhave, pañcahi dhammehi samannāgato upāsako visārado agāraṁ ajjhāvasatī”ti.


pli: Dutiyaṁ.


title_pli: Aṅguttara Nikāya 5.173 18. Upāsakavagga

pli: Aṅguttara Nikāya 5.173


pli: Nirayasutta


pli: “Pañcahi, bhikkhave, dhammehi samannāgato upāsako yathābhataṁ nikkhitto evaṁ niraye.


pli: Katamehi pañcahi?


pli: Imehi kho, bhikkhave, pañcahi dhammehi samannāgato upāsako yathābhataṁ nikkhitto evaṁ niraye.


pli: Pañcahi, bhikkhave, dhammehi samannāgato upāsako yathābhataṁ nikkhitto evaṁ sagge.


pli: Imehi kho, bhikkhave, pañcahi dhammehi samannāgato upāsako yathābhataṁ nikkhitto evaṁ sagge”ti.


pli: Tatiyaṁ.


title_pli: Aṅguttara Nikāya 5.174 18. Upāsakavagga

pli: Aṅguttara Nikāya 5.174


pli: 18. Upāsakavagga


pli: Verasutta


pli: Atha kho anāthapiṇḍiko gahapati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho anāthapiṇḍikaṁ gahapatiṁ bhagavā etadavoca:


pli: “Pañca, gahapati, bhayāni verāni appahāya ‘dussīlo’ iti vuccati, nirayañca upapajjati.


pli: Katamāni pañca?


pli: Pāṇātipātaṁ, adinnādānaṁ, kāmesumicchācāraṁ, musāvādaṁ, surāmerayamajjapamādaṭṭhānaṁ—


pli: imāni kho, gahapati, pañca bhayāni verāni appahāya ‘dussīlo’ iti vuccati, nirayañca upapajjati.


pli: Pañca, gahapati, bhayāni verāni pahāya ‘sīlavā’ iti vuccati, sugatiñca upapajjati.


pli: imāni kho, gahapati, pañca bhayāni verāni pahāya ‘sīlavā’ iti vuccati, sugatiñca upapajjati.


pli: Yaṁ, gahapati, pāṇātipātī pāṇātipātapaccayā diṭṭhadhammikampi bhayaṁ veraṁ pasavati, samparāyikampi bhayaṁ veraṁ pasavati, cetasikampi dukkhaṁ domanassaṁ paṭisaṁvedeti, pāṇātipātā paṭivirato neva diṭṭhadhammikaṁ bhayaṁ veraṁ pasavati, na samparāyikaṁ bhayaṁ veraṁ pasavati, na cetasikaṁ dukkhaṁ domanassaṁ paṭisaṁvedeti.


pli: Pāṇātipātā paṭiviratassa evaṁ taṁ bhayaṁ veraṁ vūpasantaṁ hoti.


pli: Yaṁ, gahapati, adinnādāyī …pe….


pli: Yaṁ, gahapati, kāmesumicchācārī …pe….


pli: Yaṁ, gahapati, musāvādī …pe….


pli: Yaṁ, gahapati, surāmerayamajjapamādaṭṭhāyī surāmerayamajjapamādaṭṭhānapaccayā diṭṭhadhammikampi bhayaṁ veraṁ pasavati, samparāyikampi bhayaṁ veraṁ pasavati, cetasikampi dukkhaṁ domanassaṁ paṭisaṁvedeti, surāmerayamajjapamādaṭṭhānā paṭivirato neva diṭṭhadhammikaṁ bhayaṁ veraṁ pasavati, na samparāyikaṁ bhayaṁ veraṁ pasavati, na cetasikaṁ dukkhaṁ domanassaṁ paṭisaṁvedeti.


pli: Surāmerayamajjapamādaṭṭhānā paṭiviratassa evaṁ taṁ bhayaṁ veraṁ vūpasantaṁ hotīti.


pli: Yo pāṇamatipāteti,


pli: musāvādañca bhāsati;


pli: Loke adinnaṁ ādiyati,


pli: paradārañca gacchati;


pli: Surāmerayapānañca,


pli: yo naro anuyuñjati.


pli: Appahāya pañca verāni,


pli: dussīlo iti vuccati;


pli: Kāyassa bhedā duppañño,


pli: nirayaṁ sopapajjati.


pli: Yo pāṇaṁ nātipāteti,


pli: musāvādaṁ na bhāsati;


pli: Loke adinnaṁ nādiyati,


pli: paradāraṁ na gacchati;


pli: yo naro nānuyuñjati.


pli: Pahāya pañca verāni,


pli: sīlavā iti vuccati;


pli: Kāyassa bhedā sappañño,


pli: sugatiṁ sopapajjatī”ti.


pli: Catutthaṁ.


title_pli: Aṅguttara Nikāya 5.175 18. Upāsakavagga

pli: Aṅguttara Nikāya 5.175


pli: 18. Upāsakavagga


pli: Caṇḍālasutta


pli: “Pañcahi, bhikkhave, dhammehi samannāgato upāsako upāsakacaṇḍālo ca hoti upāsakamalañca upāsakapatikuṭṭho ca.


pli: Katamehi pañcahi?


pli: Assaddho hoti;


pli: dussīlo hoti;


pli: kotūhalamaṅgaliko hoti, maṅgalaṁ pacceti no kammaṁ;


pli: ito ca bahiddhā dakkhiṇeyyaṁ gavesati;


pli: tattha ca pubbakāraṁ karoti.


pli: Imehi kho, bhikkhave, pañcahi dhammehi samannāgato upāsako upāsakacaṇḍālo ca hoti upāsakamalañca upāsakapatikuṭṭho ca.


pli: Pañcahi, bhikkhave, dhammehi samannāgato upāsako upāsakaratanañca hoti upāsakapadumañca upāsakapuṇḍarīkañca.


pli: Saddho hoti;


pli: sīlavā hoti;


pli: akotūhalamaṅgaliko hoti, kammaṁ pacceti no maṅgalaṁ;


pli: na ito bahiddhā dakkhiṇeyyaṁ gavesati;


pli: idha ca pubbakāraṁ karoti.


pli: Imehi kho, bhikkhave, pañcahi dhammehi samannāgato upāsako upāsakaratanañca hoti upāsakapadumañca upāsakapuṇḍarīkañcā”ti.


pli: Pañcamaṁ.


title_pli: Aṅguttara Nikāya 5.176 18. Upāsakavagga

pli: Aṅguttara Nikāya 5.176


pli: 18. Upāsakavagga


pli: Pītisutta


pli: Atha kho anāthapiṇḍiko gahapati pañcamattehi upāsakasatehi parivuto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho anāthapiṇḍikaṁ gahapatiṁ bhagavā etadavoca:


pli: “Tumhe kho, gahapati, bhikkhusaṅghaṁ paccupaṭṭhitā cīvarapiṇḍapātasenāsanagilānappaccayabhesajjaparikkhārena.


pli: Na kho, gahapati, tāvatakeneva tuṭṭhi karaṇīyā:


pli: ‘mayaṁ bhikkhusaṅghaṁ paccupaṭṭhitā cīvarapiṇḍapātasenāsanagilānappaccayabhesajjaparikkhārenā’ti.


pli: Tasmātiha, gahapati, evaṁ sikkhitabbaṁ:


pli: ‘kinti mayaṁ kālena kālaṁ pavivekaṁ pītiṁ upasampajja vihareyyāmā’ti.


pli: Evañhi vo, gahapati, sikkhitabban”ti.


pli: Evaṁ vutte, āyasmā sāriputto bhagavantaṁ etadavoca:


pli: “acchariyaṁ, bhante, abbhutaṁ, bhante.


pli: Yāva subhāsitañcidaṁ, bhante, bhagavatā:


pli: ‘tumhe kho, gahapati, bhikkhusaṅghaṁ paccupaṭṭhitā cīvarapiṇḍapātasenāsanagilānappaccayabhesajjaparikkhārena.


pli: Na kho, gahapati, tāvatakeneva tuṭṭhi karaṇīyā—


pli: mayaṁ bhikkhusaṅghaṁ paccupaṭṭhitā cīvarapiṇḍapātasenāsanagilānappaccayabhesajjaparikkhārenāti.


pli: Tasmātiha, gahapati, evaṁ sikkhitabbaṁ—


pli: kinti mayaṁ kālena kālaṁ pavivekaṁ pītiṁ upasampajja vihareyyāmāti.


pli: Evañhi vo, gahapati, sikkhitabban’ti.


pli: Yasmiṁ, bhante, samaye ariyasāvako pavivekaṁ pītiṁ upasampajja viharati, pañcassa ṭhānāni tasmiṁ samaye na honti.


pli: Yampissa kāmūpasaṁhitaṁ dukkhaṁ domanassaṁ, tampissa tasmiṁ samaye na hoti.


pli: Yampissa kāmūpasaṁhitaṁ sukhaṁ somanassaṁ, tampissa tasmiṁ samaye na hoti.


pli: Yampissa akusalūpasaṁhitaṁ dukkhaṁ domanassaṁ, tampissa tasmiṁ samaye na hoti.


pli: Yampissa akusalūpasaṁhitaṁ sukhaṁ somanassaṁ, tampissa tasmiṁ samaye na hoti.


pli: Yampissa kusalūpasaṁhitaṁ dukkhaṁ domanassaṁ, tampissa tasmiṁ samaye na hoti.


pli: Yasmiṁ, bhante, samaye ariyasāvako pavivekaṁ pītiṁ upasampajja viharati, imānissa pañca ṭhānāni tasmiṁ samaye na hontī”ti.


pli: “Sādhu sādhu, sāriputta.


pli: Yasmiṁ, sāriputta, samaye ariyasāvako pavivekaṁ pītiṁ upasampajja viharati, pañcassa ṭhānāni tasmiṁ samaye na honti.


pli: Yasmiṁ, sāriputta, samaye ariyasāvako pavivekaṁ pītiṁ upasampajja viharati, imānissa pañca ṭhānāni tasmiṁ samaye na hontī”ti.


pli: Chaṭṭhaṁ.


title_pli: Aṅguttara Nikāya 5.177 18. Upāsakavagga

pli: Aṅguttara Nikāya 5.177


pli: 18. Upāsakavagga


pli: Vaṇijjāsutta


pli: “Pañcimā, bhikkhave, vaṇijjā upāsakena akaraṇīyā.


pli: Katamā pañca?


pli: Satthavaṇijjā, sattavaṇijjā, maṁsavaṇijjā, majjavaṇijjā, visavaṇijjā—


pli: imā kho, bhikkhave, pañca vaṇijjā upāsakena akaraṇīyā”ti.


pli: Sattamaṁ.


title_pli: Aṅguttara Nikāya 5.178 18. Upāsakavagga

pli: Aṅguttara Nikāya 5.178


pli: Rājāsutta


pli: “Taṁ kiṁ maññatha, bhikkhave,


pli: api nu tumhehi diṭṭhaṁ vā sutaṁ vā:


pli: ‘ayaṁ puriso pāṇātipātaṁ pahāya pāṇātipātā paṭiviratoti.


pli: Tamenaṁ rājāno gahetvā pāṇātipātā veramaṇihetu hananti vā bandhanti vā pabbājenti vā yathāpaccayaṁ vā karontī’”ti?


pli: “No hetaṁ, bhante”.


pli: “Sādhu, bhikkhave.


pli: Mayāpi kho etaṁ, bhikkhave, neva diṭṭhaṁ na sutaṁ:


pli: Tamenaṁ rājāno gahetvā pāṇātipātā veramaṇihetu hananti vā bandhanti vā pabbājenti vā yathāpaccayaṁ vā karontī’ti.


pli: Api ca khvassa tatheva pāpakammaṁ pavedenti:


pli: ‘ayaṁ puriso itthiṁ vā purisaṁ vā jīvitā voropesīti.


pli: Tamenaṁ rājāno gahetvā pāṇātipātahetu hananti vā bandhanti vā pabbājenti vā yathāpaccayaṁ vā karonti.


pli: Api nu tumhehi evarūpaṁ diṭṭhaṁ vā sutaṁ vā’”ti?


pli: “Diṭṭhañca no, bhante, sutañca suyyissati cā”ti.


pli: ‘ayaṁ puriso adinnādānaṁ pahāya adinnādānā paṭiviratoti.


pli: Tamenaṁ rājāno gahetvā adinnādānā veramaṇihetu hananti vā bandhanti vā pabbājenti vā yathāpaccayaṁ vā karontī’”ti?


pli: “No hetaṁ bhante”.


pli: Tamenaṁ rājāno gahetvā adinnādānā veramaṇihetu hananti vā bandhanti vā pabbājenti vā yathāpaccayaṁ vā karontī’ti.


pli: ‘ayaṁ puriso gāmā vā araññā vā adinnaṁ theyyasaṅkhātaṁ ādiyīti.


pli: Tamenaṁ rājāno gahetvā adinnādānahetu hananti vā bandhanti vā pabbājenti vā yathāpaccayaṁ vā karonti.


pli: “Taṁ kiṁ maññatha, bhikkhave,


pli: api nu tumhehi diṭṭhaṁ vā sutaṁ vā:


pli: ‘ayaṁ puriso kāmesumicchācāraṁ pahāya kāmesumicchācārā paṭiviratoti.


pli: Tamenaṁ rājāno gahetvā kāmesumicchācārā veramaṇihetu hananti vā bandhanti vā pabbājenti vā yathāpaccayaṁ vā karontī’”ti?


pli: “No hetaṁ, bhante”.


pli: “Sādhu, bhikkhave.


pli: Mayāpi kho etaṁ, bhikkhave, neva diṭṭhaṁ na sutaṁ:


pli: Tamenaṁ rājāno gahetvā kāmesumicchācārā veramaṇihetu hananti vā bandhanti vā pabbājenti vā yathāpaccayaṁ vā karontī’ti.


pli: Api ca khvassa tatheva pāpakammaṁ pavedenti:


pli: ‘ayaṁ puriso paritthīsu parakumārīsu cārittaṁ āpajjīti.


pli: Tamenaṁ rājāno gahetvā kāmesumicchācārahetu hananti vā bandhanti vā pabbājenti vā yathāpaccayaṁ vā karonti.


pli: Api nu tumhehi evarūpaṁ diṭṭhaṁ vā sutaṁ vā’”ti?


pli: “Diṭṭhañca no, bhante, sutañca suyyissati cā”ti.


pli: ‘ayaṁ puriso musāvādaṁ pahāya musāvādā paṭiviratoti.


pli: Tamenaṁ rājāno gahetvā musāvādā veramaṇihetu hananti vā bandhanti vā pabbājenti vā yathāpaccayaṁ vā karontī’”ti?


pli: Tamenaṁ rājāno gahetvā musāvādā veramaṇihetu hananti vā bandhanti vā pabbājenti vā yathāpaccayaṁ vā karontī’ti.


pli: ‘ayaṁ puriso gahapatissa vā gahapatiputtassa vā musāvādena atthaṁ pabhañjīti.


pli: Tamenaṁ rājāno gahetvā musāvādahetu hananti vā bandhanti vā pabbājenti vā yathāpaccayaṁ vā karonti.


pli: “Taṁ kiṁ maññatha, bhikkhave,


pli: api nu tumhehi diṭṭhaṁ vā sutaṁ vā:


pli: ‘ayaṁ puriso surāmerayamajjapamādaṭṭhānaṁ pahāya surāmerayamajjapamādaṭṭhānā paṭiviratoti.


pli: Tamenaṁ rājāno gahetvā surāmerayamajjapamādaṭṭhānā veramaṇihetu hananti vā bandhanti vā pabbājenti vā yathāpaccayaṁ vā karontī’”ti?


pli: “No hetaṁ, bhante”.


pli: “Sādhu, bhikkhave.


pli: Mayāpi kho etaṁ, bhikkhave, neva diṭṭhaṁ na sutaṁ:


pli: Tamenaṁ rājāno gahetvā surāmerayamajjapamādaṭṭhānā veramaṇihetu hananti vā bandhanti vā pabbājenti vā yathāpaccayaṁ vā karontī’ti.


pli: Api ca khvassa tatheva pāpakammaṁ pavedenti:


pli: ‘ayaṁ puriso surāmerayamajjapamādaṭṭhānaṁ anuyutto itthiṁ vā purisaṁ vā jīvitā voropesi;


pli: ayaṁ puriso surāmerayamajjapamādaṭṭhānaṁ anuyutto gāmā vā araññā vā adinnaṁ theyyasaṅkhātaṁ ādiyi;


pli: ayaṁ puriso surāmerayamajjapamādaṭṭhānaṁ anuyutto paritthīsu parakumārīsu cārittaṁ āpajji;


pli: ayaṁ puriso surāmerayamajjapamādaṭṭhānaṁ anuyutto gahapatissa vā gahapatiputtassa vā musāvādena atthaṁ pabhañjīti.


pli: Tamenaṁ rājāno gahetvā surāmerayamajjapamādaṭṭhānahetu hananti vā bandhanti vā pabbājenti vā yathāpaccayaṁ vā karonti.


pli: Api nu tumhehi evarūpaṁ diṭṭhaṁ vā sutaṁ vā’”ti?


pli: “Diṭṭhañca no, bhante, sutañca suyyissati cā”ti.


pli: Aṭṭhamaṁ.


title_pli: Aṅguttara Nikāya 5.179 18. Upāsakavagga

pli: Aṅguttara Nikāya 5.179


pli: 18. Upāsakavagga


pli: Gihisutta


pli: Atha kho anāthapiṇḍiko gahapati pañcamattehi upāsakasatehi parivuto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Atha kho bhagavā āyasmantaṁ sāriputtaṁ āmantesi:


pli: “yaṁ kañci, sāriputta, jāneyyātha gihiṁ odātavasanaṁ pañcasu sikkhāpadesu saṁvutakammantaṁ catunnaṁ ābhicetasikānaṁ diṭṭhadhammasukhavihārānaṁ nikāmalābhiṁ akicchalābhiṁ akasiralābhiṁ, so ākaṅkhamāno attanāva attānaṁ byākareyya:


pli: ‘khīṇanirayomhi khīṇatiracchānayoni khīṇapettivisayo khīṇāpāyaduggativinipāto, sotāpannohamasmi avinipātadhammo niyato sambodhiparāyaṇo’ti.


pli: Katamesu pañcasu sikkhāpadesu saṁvutakammanto hoti?


pli: Idha, sāriputta, ariyasāvako pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti, surāmerayamajjapamādaṭṭhānā paṭivirato hoti.


pli: Imesu pañcasu sikkhāpadesu saṁvutakammanto hoti.


pli: Katamesaṁ catunnaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī?


pli: Idha, sāriputta, ariyasāvako buddhe aveccappasādena samannāgato hoti:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi, satthā devamanussānaṁ buddho bhagavā’ti.


pli: Ayamassa paṭhamo ābhicetasiko diṭṭhadhammasukhavihāro adhigato hoti avisuddhassa cittassa visuddhiyā apariyodātassa cittassa pariyodapanāya.


pli: Puna caparaṁ, sāriputta, ariyasāvako dhamme aveccappasādena samannāgato hoti:


pli: ‘svākkhāto bhagavatā dhammo sandiṭṭhiko akāliko ehipassiko opaneyyiko paccattaṁ veditabbo viññūhī’ti.


pli: Ayamassa dutiyo ābhicetasiko diṭṭhadhammasukhavihāro adhigato hoti avisuddhassa cittassa visuddhiyā apariyodātassa cittassa pariyodapanāya.


pli: Puna caparaṁ, sāriputta, ariyasāvako saṅghe aveccappasādena samannāgato hoti:


pli: ‘suppaṭipanno bhagavato sāvakasaṅgho ujuppaṭipanno bhagavato sāvakasaṅgho ñāyappaṭipanno bhagavato sāvakasaṅgho sāmīcippaṭipanno bhagavato sāvakasaṅgho, yadidaṁ cattāri purisayugāni aṭṭha purisapuggalā esa bhagavato sāvakasaṅgho āhuneyyo pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassā’ti.


pli: Ayamassa tatiyo ābhicetasiko diṭṭhadhammasukhavihāro adhigato hoti avisuddhassa cittassa visuddhiyā apariyodātassa cittassa pariyodapanāya.


pli: Puna caparaṁ, sāriputta, ariyasāvako ariyakantehi sīlehi samannāgato hoti akhaṇḍehi acchiddehi asabalehi akammāsehi bhujissehi viññuppasatthehi aparāmaṭṭhehi samādhisaṁvattanikehi.


pli: Ayamassa catuttho ābhicetasiko diṭṭhadhammasukhavihāro adhigato hoti avisuddhassa cittassa visuddhiyā apariyodātassa cittassa pariyodapanāya.


pli: Imesaṁ catunnaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī.


pli: Yaṁ kañci, sāriputta, jāneyyātha gihiṁ odātavasanaṁ—imesu pañcasu sikkhāpadesu saṁvutakammantaṁ, imesañca catunnaṁ ābhicetasikānaṁ diṭṭhadhammasukhavihārānaṁ nikāmalābhiṁ akicchalābhiṁ akasiralābhiṁ, so ākaṅkhamāno attanāva attānaṁ byākareyya:


pli: ‘khīṇanirayomhi khīṇatiracchānayoni khīṇapettivisayo khīṇāpāyaduggativinipāto, sotāpannohamasmi avinipātadhammo niyato sambodhiparāyaṇo’ti.


pli: Nirayesu bhayaṁ disvā,


pli: pāpāni parivajjaye;


pli: Ariyadhammaṁ samādāya,


pli: paṇḍito parivajjaye.


pli: Na hiṁse pāṇabhūtāni,


pli: vijjamāne parakkame;


pli: Musā ca na bhaṇe jānaṁ,


pli: adinnaṁ na parāmase.


pli: Sehi dārehi santuṭṭho,


pli: paradārañca ārame;


pli: Merayaṁ vāruṇiṁ jantu,


pli: na pive cittamohaniṁ.


pli: Anussareyya sambuddhaṁ,


pli: dhammañcānuvitakkaye;


pli: Abyāpajjaṁ hitaṁ cittaṁ,


pli: devalokāya bhāvaye.


pli: Upaṭṭhite deyyadhamme,


pli: puññatthassa jigīsato;


pli: Santesu paṭhamaṁ dinnā,


pli: vipulā hoti dakkhiṇā.


pli: Santo have pavakkhāmi,


pli: sāriputta suṇohi me;


pli: Iti kaṇhāsu setāsu,


pli: rohiṇīsu harīsu vā.


pli: Kammāsāsu sarūpāsu,


pli: gosu pārevatāsu vā;


pli: Yāsu kāsuci etāsu,


pli: danto jāyati puṅgavo.


pli: Dhorayho balasampanno,


pli: kalyāṇajavanikkamo;


pli: Tameva bhāre yuñjanti,


pli: nāssa vaṇṇaṁ parikkhare.


pli: Evamevaṁ manussesu,


pli: yasmiṁ kismiñci jātiye;


pli: Khattiye brāhmaṇe vesse,


pli: sudde caṇḍālapukkuse.


pli: danto jāyati subbato;


pli: Dhammaṭṭho sīlasampanno,


pli: saccavādī hirīmano.


pli: Pahīnajātimaraṇo,


pli: brahmacariyassa kevalī;


pli: Pannabhāro visaṁyutto,


pli: katakicco anāsavo.


pli: Pāragū sabbadhammānaṁ,


pli: anupādāya nibbuto;


pli: Tasmiñca viraje khette,


pli: vipulā hoti dakkhiṇā.


pli: Bālā ca avijānantā,


pli: dummedhā assutāvino;


pli: Bahiddhā dadanti dānāni,


pli: na hi sante upāsare.


pli: Ye ca sante upāsanti,


pli: sappaññe dhīrasammate;


pli: Saddhā ca nesaṁ sugate,


pli: mūlajātā patiṭṭhitā.


pli: Devalokañca te yanti,


pli: kule vā idha jāyare;


pli: Anupubbena nibbānaṁ,


pli: adhigacchanti paṇḍitā”ti.


pli: Navamaṁ.


title_pli: Aṅguttara Nikāya 5.18 2. Balavagga

pli: Aṅguttara Nikāya 5.18


pli: 2. Balavagga


pli: Dutiyahitasutta


pli: “Pañcahi, bhikkhave, dhammehi samannāgato bhikkhu parahitāya paṭipanno hoti, no attahitāya.


pli: Katamehi pañcahi?


pli: Idha, bhikkhave, bhikkhu attanā na sīlasampanno hoti, paraṁ sīlasampadāya samādapeti;


pli: attanā na samādhisampanno hoti, paraṁ samādhisampadāya samādapeti;


pli: attanā na paññāsampanno hoti, paraṁ paññāsampadāya samādapeti;


pli: attanā na vimuttisampanno hoti, paraṁ vimuttisampadāya samādapeti;


pli: attanā na vimuttiñāṇadassanasampanno hoti, paraṁ vimuttiñāṇadassanasampadāya samādapeti.


pli: Imehi kho, bhikkhave, pañcahi dhammehi samannāgato bhikkhu parahitāya paṭipanno hoti, no attahitāyā”ti.


pli: Aṭṭhamaṁ.


title_pli: Aṅguttara Nikāya 5.180 18. Upāsakavagga

pli: Aṅguttara Nikāya 5.180


pli: 18. Upāsakavagga


pli: Gavesīsutta


pli: Ekaṁ samayaṁ bhagavā kosalesu cārikaṁ carati mahatā bhikkhusaṅghena saddhiṁ.


pli: Addasā kho bhagavā addhānamaggappaṭipanno aññatarasmiṁ padese mahantaṁ sālavanaṁ;


pli: disvāna maggā okkamma yena taṁ sālavanaṁ tenupasaṅkami; upasaṅkamitvā taṁ sālavanaṁ ajjhogāhetvā aññatarasmiṁ padese sitaṁ pātvākāsi.


pli: Atha kho āyasmato ānandassa etadahosi:


pli: “ko nu kho hetu ko paccayo bhagavato sitassa pātukammāya?


pli: Na akāraṇena tathāgatā sitaṁ pātukarontī”ti.


pli: Atha kho āyasmā ānando bhagavantaṁ etadavoca:


pli: “ko nu kho, bhante, hetu ko paccayo bhagavato sitassa pātukammāya?


pli: “Bhūtapubbaṁ, ānanda, imasmiṁ padese nagaraṁ ahosi iddhañceva phītañca bahujanaṁ ākiṇṇamanussaṁ.


pli: Taṁ kho panānanda, nagaraṁ kassapo bhagavā arahaṁ sammāsambuddho upanissāya vihāsi.


pli: Kassapassa kho panānanda, bhagavato arahato sammāsambuddhassa gavesī nāma upāsako ahosi sīlesu aparipūrakārī.


pli: Gavesinā kho, ānanda, upāsakena pañcamattāni upāsakasatāni paṭidesitāni samādapitāni ahesuṁ sīlesu aparipūrakārino.


pli: Atha kho, ānanda, gavesissa upāsakassa etadahosi:


pli: ‘ahaṁ kho imesaṁ pañcannaṁ upāsakasatānaṁ bahūpakāro pubbaṅgamo samādapetā, ahañcamhi sīlesu aparipūrakārī, imāni ca pañca upāsakasatāni sīlesu aparipūrakārino.


pli: Iccetaṁ samasamaṁ, natthi kiñci atirekaṁ;


pli: handāhaṁ atirekāyā’ti.


pli: Atha kho, ānanda, gavesī upāsako yena tāni pañca upāsakasatāni tenupasaṅkami; upasaṅkamitvā tāni pañca upāsakasatāni etadavoca:


pli: ‘ajjatagge maṁ āyasmanto sīlesu paripūrakāriṁ dhārethā’ti.


pli: Atha kho, ānanda, tesaṁ pañcannaṁ upāsakasatānaṁ etadahosi:


pli: ‘ayyo kho gavesī amhākaṁ bahūpakāro pubbaṅgamo samādapetā.


pli: Ayyo hi nāma gavesī sīlesu paripūrakārī bhavissati.


pli: Kimaṅgaṁ pana mayan’ti.


pli: Atha kho, ānanda, tāni pañca upāsakasatāni yena gavesī upāsako tenupasaṅkamiṁsu; upasaṅkamitvā gavesiṁ upāsakaṁ etadavocuṁ:


pli: ‘ajjatagge ayyo gavesī imānipi pañca upāsakasatāni sīlesu paripūrakārino dhāretū’ti.


pli: ‘ahaṁ kho imesaṁ pañcannaṁ upāsakasatānaṁ bahūpakāro pubbaṅgamo samādapetā, ahañcamhi sīlesu paripūrakārī, imānipi pañca upāsakasatāni sīlesu paripūrakārino.


pli: ‘ajjatagge maṁ āyasmanto brahmacāriṁ dhāretha ārācāriṁ virataṁ methunā gāmadhammā’ti.


pli: Ayyo hi nāma gavesī brahmacārī bhavissati ārācārī virato methunā gāmadhammā.


pli: ‘ajjatagge ayyo gavesī imānipi pañca upāsakasatāni brahmacārino dhāretu ārācārino viratā methunā gāmadhammā’ti.


pli: ‘ahaṁ kho imesaṁ pañcannaṁ upāsakasatānaṁ bahūpakāro pubbaṅgamo samādapetā.


pli: Ahañcamhi sīlesu paripūrakārī.


pli: Imānipi pañca upāsakasatāni sīlesu paripūrakārino.


pli: Ahañcamhi brahmacārī ārācārī virato methunā gāmadhammā.


pli: Imānipi pañca upāsakasatāni brahmacārino ārācārino viratā methunā gāmadhammā.


pli: Iccetaṁ samasamaṁ, natthi kiñci atirekaṁ;


pli: handāhaṁ atirekāyā’ti.


pli: Atha kho, ānanda, gavesī upāsako yena tāni pañca upāsakasatāni tenupasaṅkami; upasaṅkamitvā tāni pañca upāsakasatāni etadavoca:


pli: ‘ajjatagge maṁ āyasmanto ekabhattikaṁ dhāretha rattūparataṁ virataṁ vikālabhojanā’ti.


pli: Atha kho, ānanda, tesaṁ pañcannaṁ upāsakasatānaṁ etadahosi:


pli: ‘ayyo kho gavesī bahūpakāro pubbaṅgamo samādapetā.


pli: Ayyo hi nāma gavesī ekabhattiko bhavissati rattūparato virato vikālabhojanā.


pli: Kimaṅgaṁ pana mayan’ti.


pli: Atha kho, ānanda, tāni pañca upāsakasatāni yena gavesī upāsako tenupasaṅkamiṁsu; upasaṅkamitvā gavesiṁ upāsakaṁ etadavocuṁ:


pli: ‘ajjatagge ayyo gavesī imānipi pañca upāsakasatāni ekabhattike dhāretu rattūparate virate vikālabhojanā’ti.


pli: Atha kho, ānanda, gavesissa upāsakassa etadahosi:


pli: Ahañcamhi ekabhattiko rattūparato virato vikālabhojanā.


pli: Imānipi pañca upāsakasatāni ekabhattikā rattūparatā viratā vikālabhojanā.


pli: Atha kho, ānanda, gavesī upāsako yena kassapo bhagavā arahaṁ sammāsambuddho tenupasaṅkami; upasaṅkamitvā kassapaṁ bhagavantaṁ arahantaṁ sammāsambuddhaṁ etadavoca:


pli: ‘labheyyāhaṁ, bhante, bhagavato santike pabbajjaṁ labheyyaṁ upasampadan’ti.


pli: Alattha kho, ānanda, gavesī upāsako kassapassa bhagavato arahato sammāsambuddhassa santike pabbajjaṁ, alattha upasampadaṁ.


pli: Acirūpasampanno kho panānanda, gavesī bhikkhu eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti abbhaññāsi.


pli: Aññataro ca panānanda, gavesī bhikkhu arahataṁ ahosi.


pli: ‘ayyo kho gavesī amhākaṁ bahūpakāro pubbaṅgamo samādapetā.


pli: Ayyo hi nāma gavesī kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajissati.


pli: Atha kho, ānanda, tāni pañca upāsakasatāni yena kassapo bhagavā arahaṁ sammāsambuddho tenupasaṅkamiṁsu; upasaṅkamitvā kassapaṁ bhagavantaṁ arahantaṁ sammāsambuddhaṁ etadavocuṁ:


pli: ‘labheyyāma mayaṁ, bhante, bhagavato santike pabbajjaṁ, labheyyāma upasampadan’ti.


pli: Alabhiṁsu kho, ānanda, tāni pañca upāsakasatāni kassapassa bhagavato arahato sammāsambuddhassa santike pabbajjaṁ, alabhiṁsu upasampadaṁ.


pli: Atha kho, ānanda, gavesissa bhikkhuno etadahosi:


pli: ‘ahaṁ kho imassa anuttarassa vimuttisukhassa nikāmalābhī homi akicchalābhī akasiralābhī.


pli: Aho vatimānipi pañca bhikkhusatāni imassa anuttarassa vimuttisukhassa nikāmalābhino assu akicchalābhino akasiralābhino’ti.


pli: Atha kho, ānanda, tāni pañca bhikkhusatāni vūpakaṭṭhā appamattā ātāpino pahitattā viharantā nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—


pli: brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihariṁsu.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti abbhaññiṁsu.


pli: Iti kho, ānanda, tāni pañca bhikkhusatāni gavesīpamukhāni uttaruttari paṇītapaṇītaṁ vāyamamānā anuttaraṁ vimuttiṁ sacchākaṁsu.


pli: Tasmātiha, ānanda, evaṁ sikkhitabbaṁ:


pli: ‘uttaruttari paṇītapaṇītaṁ vāyamamānā anuttaraṁ vimuttiṁ sacchikarissāmā’ti.


pli: Evañhi vo, ānanda, sikkhitabban”ti.


pli: Dasamaṁ.


pli: Upāsakavaggo tatiyo.


pli: Tassuddānaṁ